url: =Tulaai Leitung Thuthang Tuamtuam Updates May 23, 2016 :: ZOMI DAILY\nposted on 24 May 2016 at 7:13 am Lomkholna: Khawmpau, Myanmar, News, World, Zomi\n· Leitung pianzawh amasa peen athupi peen Zomi te in Music City ci a leitung ah aminthang vangvang Nashville Khuapi Tennessee State pan ongtungding July 1-2,2016 Niciang Zomi Innkuan USA vaihawm nawtawh Zomi Innkuan TN te Innteek in Leitung bup thawnziahziah ding uhhi. HIh hun ah India,Kawlgam,Canada,USA leh gamtuamtuam pan Zomi sung ah imuan isuan Politics lam, SIavuan lam,Taangthu lam , Sum le Paai zonnalam, Leitung Pilna lam, Khangno tawh kisai leh Zomi tawh kisai FORUM tuamtuam nasia tak in kineiding ci hi. Zomi Sung ah imuan diak ahi ZoRO,ZRO,ZCD,ZYA,GZA, LZI,ZIUSA, ZOMI COUNCIL-INDIA/BURMA pan Makaipi te ongkituah ding uha, Nasiatak in gamvaai, Minam vaai ongkikum ziahziah ding uhhi. Tua ban ah Zomi Idol, Zolia, Zotaang kidemna, Tukpeeng kimawlna leh Lasakpawi pi zong omding hi. ZIUSA Media te zong Leitung bup a om Zomi te neekngaih na tawh Ready pianpian ta cihthu kiza hi.\n· Thailand gam Bangkok khuapi pan KM800 nakiim a om Biakna Numeino sang khat May 22,2016 ni in meikaang a mi 38 a omlak ah 15 puanza peh in paden pan leengkhia zo in adangteng kaangtum uhhi. Numei no te peen kum 5-12 gual vive ci in Rueters ten gen uhhi.CNN\n· US gam te in Gaal a aneihngei uh ahi Vietnam gam te tung ah Gaalvan zuaklohding thukham peen kisumit ta a kizuakthei ta ci in President Obama leh Vietnam Tran Dai Quang te in May 23,2016 ni in Veitnam khuapi Hanio ah taangkokhiatna nei ta uhhi.VOA\n· Syria gam Tartus leh Rahman khuapi ah May 23,2016 ni in mun 4 ah bomb puakkham a mi atawmpeen 146 si in 200 vaal ding nasiaktak in liam uh ci in Syria gam encik pawl ahi SOH te in taangkokhiatna nei uhhi.CNN\n· Indonesia gam Sumatra Province Sinabung mualtung ah May 22,2016 ni in Meilmaul puahkhatna hang in mi 7 si a tampi gaaltaai uhhi. Indonesia gam ah apuakkham theiding Meimual 120 kiim aomlak ah tu a peen khat hipan ci in Leisunglam siam ten gen uhhi.BBC\n· Yemen gam Aden khuapi sung ah IS misok te in May 23,2016 ni in bomb puakkham sak uha, mi 45 phualsih pah in 100 si tawh naaitawh kidim in zato lam kipuak hi. Yemen gam sung bekbek ah IS te khutsiamna tawh mi 2015 kum beipan tukikaal mi 6,200 sita a million khat vaal kitheh thaang uhhi.VOA\n· Thailand gam Sumkaung tuikulh a Mithat upmawhna tawh kiman in thahding a thukikhen kawlgam mi-2 te May 23,2016 ni in Thai thukhenzum ten Kawlgam mi-2 te in Lawer te ngetna ahi athu atunglam ah sitphat ding peen saanna neita uhhi. Kawlgam mikhat hihna tawh kivei ciat ding in ka um a lungdamhuai thu hicih zong kiphawksak hang ei. VOA\n· India President Narendra Modi May 21 nipan Iran gam vazin tadihdih a, Iran President Hassan Rouhani tawh Tehran khuapi ah akimuh khitciang India gam Iran tawh kikawm nading Pakistan gam kiang ah Tembaw khawlna munpi khat $500miliion bei in lamding ci in May 23,2016 ni in taangkokhia hi. Hih Tembaw khawlna ongzo leh uh Leilam tawn a Pakistan gamtotna peen kitat ding ahihman in Pakistan gam kiamding ci uhhi.CNN\n· Sri Lanka gam ah Nungkaal sungpan kipna gauh tam lua mahmah ahihmna in tuikhang in men kicim ziahziah a, May 23,2016 niciang misi bekbek 92 phato ta in 109 mangthang laai ahihman in gaalkaap te in zong ziahziah uhhi. Hih bang a guahtamna peen tuama kum 25 khit amasapeen in ciamteh uhhi.CNN\nPrevious: Dahna Pulakna : Mangpha Pa Thang Kap Khai @ Khaipi\nNext: Biakpiakna Zia le Tong ~ Rev. Fr. Damian Dal\nZAM Thupuak :: 16 August 2015


timestamp: atn

url: =Nekkhawm: Kei nongphawk nading un ~ Rev. Nang Sawm Piang :: ZOMI DAILY\nposted on 11 July 2016 at 4:27 pm Lomkholna: Article, Biakna\nThupatna: Mihingte pen anne lo-in kinungta theilo hi. Pumpi ading bek hilo-in Kha nuntakna adingin zong anneek kul hi. Lai Siangtho sung leh Pawlpi tangthu sungah Pasian mite in an neekkhopna pen pumpi gilvah nading bek hilo-in Kha gilvah nadingin zong na zang uh hi. Thuciam Lui sungah Pu Abraham le Pi Sarah tungah tapa neih ding kamciamna a ngahna mun pen an neek-khopna mun nahi hi (Pian 18:1-15).\nSinai mual ah TOPA Pasian leh Israel mite in thuciamna a bawl lai-un zong an neek-khopna mah tawh na kipsak uh hi (Pai 24:9-11). Thuciam Thak sungah Topa Jesuh in Pasian’ ukna gam a taangko ciangin anneek pawi tawh a gentehna tampi om hi. Amahmah in zong mawhneite, numei gilote, siahdongte tawh an ne khawmin Pasian’ itna leh mawhmaisakna thu genna munin na zang hi. A thupipen-ah thuciamna thak a bawlna mun pen nungzuite tawh a nunungpen an neek-khopna mahah na bawl hi.\nHih a nunungpen anneek-khopna (the Last Supper) pen pawlpi in kizang to suak a, Topa’ ankuang (the Lord’s Supper), neekkhawm (Communion), lungdamkohna (Eucharist) cih bangin min kipia hi. Thuciam Thak sungah neekkhawm hong pianna thu le a kizatna munte i sim ciangin theih ding le zuih ding a tawmpen “kammal sagih” na om hi (sim ding Matt 26:26-30; Marka 14:22-26; Luka 22:14-20; Johan 6:35-58; Sawl 2:46-47; 1 Kor 10:16; 11:23-34).\nTuate in: neekkhawm i cih pen phawkna (Remembrance), neekkhopna/ kilawmtatna (Communion), mawhmaisakna (Forgiveness), thuciamna (Covenant), anvakna (Nourishment), Lametna (Anticipation), lungdam-kohna (Eucharist/Thanksgiving) ahi hi. Hih thului sungah tutung adingin kammal masapen “Phawkna” thu i gen ding hi.\nPhawkna nam nih:\nA nunungpen nitak-an neekkhopna ah Topa Jesuh in, “Kei nong phawk nadingun,” cih kammal a zatna pen Luka 22:19 le 1 Kor 11:24 sungah kimu thei hi. A thupi mahmah kam vaikhakna ahi hi. Tua ahih manin “phawk” cih kammal limtakin ngaihsut- huai hi. “Phawk/phawkna” (remember/remembrance) i cih pen a beisa hun-a thupiang, a bei-sa huna sepna, a beisa hun-a tuahkhak thute lungsim sungah hong “kilo-kik/kiphawng-kik” (recalling/recollection of the past) cihna ahi hi. Tua phawkna sungah phawk dan nam 2 om hi, kici hi. Tua nam 2-te a nuai-a kammal zatziate tungtawin kikhentel thei hi.\n1. A beisa hun lungzuan-lawh phawkna:\nHih bang phawkna nam pen “nostalgia” kici hi. Greek kammal nih “nostos” (inn ciahnopna lungsim–longing to return home) le “algos” (nasa–pain) kigawm hi a, a kammal ahi bangin let leng “inn ciahnop luatna lungsim natna” cih ding ahi hi. Hih kammal pen “phawkna” tawh kisai-in a kizat ciangin “a beisa hun mah a nuampen hi, a hoihpen hi” ci-in tua bang hunte ah ciahkik-nopna ahi hi. Mimal nuntakna, innkuan nuntakna, pawlpi sung leh gam ki-ukna ah zong hih bang phawkna nam pen kimu thei hi.\nA beisa hun khat lai pen a nuampen a hoihpen hun (golden age) hi, ci-in ngaihsutna ahih manin tuhun le mailam hun pen haksatna le buai-na bek tawh kidim lel ding hi, ci-in zong ngaihsun pah hi. Hih bang phawkna in tuni leh mailam hun adingin geelna le lametna omlo sak zo mawk hi. Thupha a kailo, kimanna a neilo phawkna nam ahi hi.\n2. A beisa hun nuntak-lawh phawkna:\nHih in a beisa hun phawkna tungtawnin tuni-in sep dinga kilawmte seplawhna phawkna nam ahi hi. Hih bang phawkna nam pen Greek kamin “anamnesis” kici-a, Hebrew kamin “zekher” kici hi. Topa Jesuh in a nunungpen nitak-an neekna ah “kei nong phawk nadingun” a cihna mun ah anamnesis na kizang hi (1 Kor 11:24). Nungzuite in Jesuh tawh a kikholhkhop hunte le anneekkhop hunte a phawk uh ciangin lungzuan-lawh ding ciang lel hilo-in Jesuh’ kam vaikhakte bangin seemin nuntakpih ding, cih deihna ahi hi.\nTua bangmahin, Thuciam Lui sungah Hebrew kammal “zekher” a kizat ciangin zong phawkna le sepna (remembrance in action) na kizom hamtang hi. Gentehna-in, Paikhiatna 2:24-25 sungah, TOPA Pasian in Israel mite’ thuumna za-in Abraham, Isaac le Jacob tawh a thuciamna “phawk” (zekher) a, Egypt gam saltanna panin amaute suahtakna piangsak hi. Tua bangmahin a beisa phawkna hangin Israel mite mawhna kisikna pianga Pasian phawklawh uh hi (Ezekiel 6:9). Pasian in Hezekiah kumpipa’ thuman cihtakna a phawk manin a natna panin damna pia hi (2 Kum 20:3).\nTu-in hih numbat 2-na ah i gennop bulpi ahih leh a beisa hun/thu phawkna hangin tuni nuntakna ah kilamdanna, sepkhiatna khat teitei a piangsak thei phawkna nam om hi, cih ahi hi. Topa Jesuh in “kei nong phawk nadingun” a cih ciangin hih bang phawkna nam a gen ahi hi. Amah i phawkna hangin tuni-in eite in daihna, nopna leh lametna ngahin tuate in Jesuh deihna bangin nuntak zawh nading tha thak hong guan ahi hi.\nNeekkhawm pen Phawkna:\nNeekkhawm sungah i lut ciangin “khomun” pen eite adingin a kipia Jesuh pumpi phawkna hi-a, hai sunga lenggahzu ahih leh eite adinga a kibua Jesuh sisan phawkna ahi hi. Tua khomun leh hai i san’ ciangin Jesuh pen eite adingin singlamteh tungah hong kipiakna le a sihna pen phawkloh phamawh hi. Ahi zongin tua Singlamteh le Kalvary mual phawkin a lunglen-lawh ding ihi het kei hi. Pastor khat in Good Friday nitakin neekkhawm pia a, “tu nitak Topa Jesuh hong nusiatna tawh kisai-in,” ci miau hi. Topa Jesuh pen a beisa kum 2000 val lai-in si-in hong nusia hilo hi.\nAmah thokik-in Pasian’ ziatlam ah tu-in eite adingin thu hong ngetsak hizaw hi. A Kha Siangtho tawh eite lakah hong ompih gige ahih lam i phawk ding ahi hi. Tua bek hilo a, neekkhawm a hong pia, an hong vak innteek pen Topa Jesuh mahmah ahi hi. Pastor-te pen neekkhawm a pia hilo-in a makaih hibek hi. Tua ahih manin neekkhawm pen a sisa makai khat mi hoih khatpeuh phawkna pawi (memorial service) hilo hi. Si-in a thokik Topa, eite lakah Kha Siangtho tawh hong ompih Jesuh Khrih phawkna ahi hi.\nTua banah, khomun le lenggah zu i san’ ciangin Jesuh pen hong honpa, hong tanpa, hong suaktasakpa, i nuntakna tha hong dimpa, le sih khit nungah vantung innpi i ciah ciangin hong dawn ding i Pa ahih lamtak i phawk ding ahi hi.\nA beisa i nuntakna, tuhun le mailam hunte ama’ khutsungah om ahihlam i phawk ding ahi hi. Tua hileh i nuntakna sungah a beisa hunte lungzuan-lawhlo, khakham vei-lawhlo ding hang a, amah i phawkna hangin tuni tuhun nuntakna ah thathak tawh hong kidimsak, Ama’ deih bang sepnopna hong piangsakin mailam i nuntakna pen Lametna tawh hong kidimsak ding ahi hi. Kammal 6 a omlaite mailamah i zop lai ding ahi hi- Rev. Nang Sawm Piang\nPrevious: Zomi khawmpi leh KEI\nNext: Suang manpha khuk tampi ~ Michael Pau


url: =Khang Tangthu Nihna 7 | Siantongluan.net\nKhang Tangthu Nihna 7\nKhang Tangthu Nihna 7 |\nSolomon a thunget a tawp ciangin, vantung panin meikuang hong paisukin meihal biakna leh biakpiaknate kangtum a, tua ciangin Topa minthanna vang biakinn sung hong dim hi.\nTopa minthanna vang biakinn dim ahih manin Topa biakinn sungah siampite lut theilo uh hi.\nIsrael mite khempeuh in meikuang hong paisukin Topa minthanna vang biakinn tungah a om a muh uh ciangin suangphah tungah leilam maingatin kun uh a, Pasian bia-in Topa tungah lungdamna ko-in, "Topa tungah lungdam koh ding hoih hi; bang hang hiam cih leh ama itna kip tawntung hi," a ci uh hi.\nTua ciangin kumpipa leh mi khempeuh in Topa mai-ah biakna pia uh hi.\nKumpi Solomon in biakna-in bawngtal tul sawmnih leh tul nih, leh tuu tul za khat leh tul sawmnih pia hi. Tua bangin kumpipa leh mi khempeuh in Pasian biakinn a ap uh hi.\nSiampite amau panmun uhah ding uh hi. Levi mite zong, Kumpi David in Topa tungah lungdam kohna dingin a bawl Topa tungah lasakna ding lasaknate tawh ding uh hi. Bang hang hiam cih leh ama itna kip tawntung hi. David in amau nasepna tawh phatnate a bawl ciangin tua bangin hih uh hi. Amaute tawh a kigalsai-ah siampite in peengkulte tum uh a, Israel mi khempeuh zong a ding uh hi.\nTua ciangin Solomon in Topa biakinn mai-ah a om inntual laizang ap hi; bang hang hiam cih leh Solomon in a bawl sumngo biakna tau-ah meihal biakna leh a thaute ta zolo ahih manin tua lai munah amah in meihal biakna leh thunuama biakna thaute a pia hi.\nTua hun laitakin Solomon leh amah tawh a om Israel khempeuh mihon tampi in Hamath lutna panin Egypt lui ciangdongah ni sagih sung pawi a kham uh hi.\nTua ciangin a ni giat ni-in amaute in a thukhupna khat nei uh hi; bang hang hiam cih leh amaute in biakinn apna ni sagih sung pawi kham uh a, tua pawi ni sagih sung kibawl hi.\nA kha sagihna a ni thum ni-in, Topa in David leh Solomon, leh ama mi Israel tungah a hoih a bawlna hangin amah in lungdamna leh kipakna tawh a inn uhah mite a ciahsak hi.\nTua bangin Solomon in Topa biakinn leh kumpi inn zo hi. Solomon in Topa biakinn leh ama inn sungah hih dinga a geel khempeuh nuamtakin zo hi.\nTua ciangin zanin Solomon tungah Topa kilangin ama kiangah, "Na thungetna ka za khin a, keima-a dingin biakpiakna inn dingin hih mun ka teel khin hi.\nKeimah in vantungte khakcipin guah a zukloh ciang ahi a, gamsung a netum dingin kauphe thu ka piak ciang ahi a, ka mite lakah natna ka tunsak ciang ahi zongin,\nkeima minin a kisam ka mite amau mahmah kiniamkhiatin, thu ngenin ka mai hong zong a, amau gitlohnate panin a kihei uh leh, keimah in vantung panin ka za ding a, amaute khialhna maisakin a leitang uh ka hoihsak kik ding hi.\nTu-in ka mitte hakin hih lai munah a kingen thungetna ka bilte in ngai ding hi.\nBang hang hiam cih leh a tawntungin ka min a om theihna dingin keimah in hih biakinn teelin ka ap khin a, ka mit tawh enin ka lungsim a tawntungin tua lai-ah om ding hi.\nNang-a dingin ahih leh, na pa David a gamtat bangin keima mai-ah na gamtat a, nang kong sawl khempeuh bangin semin, ka thukhamte leh ka biakna ngeina kipte na zuih leh,\nna pa David tawh kiciamin, Israel a uk dingin mi khat zong na kitasam kei ding hi, ka cih bangin na kumpi tokhom ka kipsak ding hi.\nAhih hangin note kihei-in, na mai uhah ka koihsa ka thukhamte leh ka thupiaknate nusia a, pai-in pasian dangte na semin tuate na biak uh leh,\nnote tungah kong piaksa leitang panin note kong botkhia ding hi. Tua ciangin ka min dingin ka apsa hih biakinn ka muhna panin ka lawnkhia ding a, mi khempeuh lakah paunak leh gentehna ka suaksak ding hi.\n"Tua ciangin a minthangsa hih biakinn a nawkkha khempeuh in lamdangsa-in, Bang hangin hih bangin Topa in hih gam leh hih biakinn bawl ahi hiam? ci ding uh hi.\nTua ciangin amaute in, Bang hang hiam cih leh Egypt gam panin amaute a paikhiatpih a pu a pate uh Pasian ahi Topa amaute in nusia uh a, pasian dangte pom uh a, tuate bia-in a na sem uh hi. Tua ahih ciangin amah in hih bang siatna khempeuh amaute tungah tungsak hi, ci ding uh hi," a ci hi.\nTedim Lai Siangtho / Laibu: Khang Tangthu Nihna 7


url: =Satu Ringgit Malaysia ~ Hau Za Cin :: ZOMI DAILY\nposted on 25 February 2014 at 10:54 am Lomkholna: Article, Hauzacin\nMalaysia ah sum kizang pen Ringgit kici hi. Malay pau in khat pen satu ci uh hi. A gennop pen Malay pau a ‘Sum Pek Khat’ cihna hi.\nTangval, khangno, papi, nupi a pua lam ah omte hong lut in tutna ngah nawnlote ka mai ah hong tu ziahziah uh hi. Tomno sungin hong dim ziau leuleu a, thugen ding a hong kisap ciangin pai khiat ding bang haksa in khe sikna ding zong omlo hi. Tua te lak ah nupi nau tawi khat hong tu a, ka mai san lian ah hong tu hi. A tano pen ihmu ahih manin a nu in a ang ah pom in a pa in a van teng uh a kem hi. A sawtlo in a tano hong khanglo a, a gilkial hi ding hiam a maitailo hi. A nek ding moh them bek ka piak ding neilo ka hih manin ka lungnuamlo hi. Ka gei ah ZAM makaite in zin leh leng ading dawn dinga a koih uh tui thawl (bottled water) bung khat om hi. A sung ka et leh tui bung pawlkhat na omlai a, kei zong khat lakhia in tua nupi kiangah ka pia hi. “Na tano tui duh hi inteh, dawnsak in,” ciin ka piak hi napi mipi huging ngaihlua ahih manin kiza cianlo hi dinga, a khut mekawk hong lak hi. Kei zong ‘khat bek maw’ a cihna sa in ‘He, himah’ cihna in ka lu ka su ngeungeu hi. Tua leh a lawmpa lawngphei a, a ip sung sawk in zon bubu khat nei hi. Kei zong ‘bang zong na hiam?’ ciin ka dong kik hi. Aman, “Satu Ringgit” ciin hong dawng hi.\nKa lungsim van ah khai hong banga, ka koiteng hiam khat hong nuamlo hi. Ama’n tui thawl pen Pek Khat a lei dinga ka piak a sa ana himawk ding hi cih ka ngaihsun hi.\nKa ngaihsutna hong vak kawikawi a, Aw, ka mipihte, ka Zomi suahpihte, hih gam, mi gam ah lungneu tak in om uh hiding a maw ka ci hi. Tui thawl khat nangawn “a mawkna” (free) a ngah ding kisuangtak, kisungsia hitazen ding uh a maw ka ci hi. Ka heh lah suak, ka khuangaih lah suak, ka hehpihna lungsim zong hong lian. Na khempeuh sum tawh lei ding a sa, tua hi kei leh mite in a simmawh, a bawlsia ding bang zaha ngaihsun in lungneu tak a nungta hiding uh maw cih ka ngaihsut ciang na ka sa lua mahmah hi. Ka mai ah stage tungah Zogam ngaih La a kisate nangawn bengngawng, bil-am ka sa man dek liang hi.hauzacin\nPrevious: Malaysia ah 66th Zomi Nam Ni thupi takin kizang ~ Hau Za Cin\nNext: Thucinh thutang (A)


url: =Australia Prime Minister Scott Morrison thu atom :: ZOMI DAILY\nposted on 31 May 2019 at 11:13 pm Lomkholna: Australia, Lamhkim, News\nA 45 na Australia Prime Minister Scott Morrison pen 13 May 1968 ni in, New South Wale State , Sydney khua pi , Waverley ah suak hi. U nau 3 pha in, a pian na a Pa pen Palik ( police) Mayor khat a hihi. Tua bek hi lo in a mah pen England pan Australia a tung ma sa First Fleet (1788) William Robert tawh khang gui ki zom khat (suan le paal) a hihi.\nMorrison pen University of New South Wales pan in B.Sc ( Hons) Geography tawh sang man khat a hihi. Economic lam zong applied aa tua pen zo man lo in na sep ki pan ci hi. Canada ah Thelogy ( Laisiangtho lam) kah ding gel mah leh a Pa in phal lo ci hi.\nA sang man khit ciang in national policy and research ah 1989-1995 dong sem aa, tua khit ciang in Tourism Task Force ah na sep laih hi. A sawt lo in New Zealand gam ah ki tuah aa, tua teng ah Tourism and Sport ah director ngah hi. 2000 kum ciang in Australia gam ah hong ciah kik in, New South Wale Liberal Party ah State Director sem hi.\n2008 kum ciang in Malcolm Turnbull’s Colition ah housing and local minister pan mun hong ngah to hi. 2009 December ciang in Immigration and Citizenship ah minister pan mun hong ngah leuleu hi. Tua khit ciang in Tony Abbott in cabinet hong ngah ciang in, Shadow committee on Border protection ah hong sem thei hi.\nTony Abbott in kumpi uk na hong ngah ciang , Morrison in Asylum seeker leh refugee te vai ah khauh tak hong sep na hang in, Refugee Convention dong ah min phat na ngah khol lo hi. 2014 ciang in Minister for Immigration and Border Protection pan in ki khawl sak aa, Minister for Social Service ah pan mun ki pia hi.\nTurnbull Government hong sep , 2015 kum September kha ciang in Gam bup Sum Kem pi ( Treasurer ) pan mun hong ngah to leuleu hi. Sum kem hong ngah phet in Kum pi sum zat na te khiap ding vai gen masak in nei pah hi. 2016 Federal Budget suaih ciang in Budget khiap ding hong gel pah hi. A mah pen Neih ki bang ki teen na( same sex maariage ) pen a lang pan mahmah khat na hi bilbel hi.\n2018 August kha ciang in, Liberal Party sung ah makai ki tuh buai na hong om aa, tua lai tak Party makai a hi Malcolm Turnbull pen a dem ding in Mi 3 om aa, Peter Dutton, Morrison leh Julie Bishop te a hihi. Party makai ding a mau sung hong ki dem tak pi uh aa, Peter Dutton leh Turnbull hong ki dem masa aa, A hi zong Turnbull in hong zo kik hi. A kik ciang in Morrison tawh hong ki dem kik aa, Morrison in hong zo a hih man in Party makai leh a 45 na Australia Prime Minister hong suak to hi.\nPM hong sep khit October 2018 ciang in Isreal gam Australia Embassy pen Tel Aviv khuapi pan in Jerusalem khuapi ah tuah ding hong tang ko aa, Isreal te khuapi pen Jerusalem in kip sak ding hong phuang khia hi. 2019 May kha gam bup ki teel ( Federal Election ) pan in Colition te’n zo lai a hih man in Scott Morrison in Prime Minister hong sem to suak thei a hihi.\nKum 16 a phak a ki pan a ki ngaih pih Jenny Warren tawh 1991 kum ki teng uh aa, kum 18 sung ta nei lo uh hi. Tua khit ciang in IVF tawh ta neih ding bawl mah leh unsuccess ( Suakzolo) uh hi. A hi zong Pasian heh pih na tawh Ta nu 2 pen natural ( pongman) bang in hong nei thei uh aa A ta nu te pen Independent Baptist School ah sang kah sak uh hi.\nMorrison pen Presbyterian pawlpi pan khang khia in, tua khit ciang Uniting Church ah ki ngawm uh hi. A nu nung lam ciang Pentecostal up na hong sang in Horizon Church ah ki khawm in pawlpi mi khat zong a hihi. Horizon Church pen Australian Christian Churches ( ACC) leh Assemblies of God khut nuai ah a om pawlpi khat a hihi. Morrison pen a masa penpen Pentecostal Up na nei Prime Minister a hihi. Src: Wikipedia, Thupuak, Lamhkim Samte (ZomimediaAus, Melbourne)\nPrevious: Innbuk mual Falam in lanuam ~ Dr. Dongno\nNext: ZAM Thupuak :: 02 Jun 2019 (Pilvang kawmin kidawm ni)\nTrump in US Nuclear omdan etphatnading leh Ballistic Missile hatna etphatding thupia ~ TK Lian\nLasate’ aading (kamuhbattan – deihsakna) ~ Lengtong Pauno


url: =posted on 29 November 2018 at 9:01 pm Lomkholna: Haulun, Health, News\nMihingte nuntak nading huih aki sap mah bangin ih dik huih a siantho nading Tuap cidam ding kisam hi.\nTuap pen a tung ah a tuam beh khat om hi. A sunglam, tuap tawh a ki zom pen a Sung Tuam (Visceral pleura) ki ci hi. A pua lam, nakguh tawh a ki mat pen a Pualam Tuam (Parietal pleura) ki ci hi.\nA sung tuam leh a pualam tuam kikal ah tui 10-20ml kiim a om den ngeina ahi hi. Tua zah sang a tamzaw tui a vung leh tuap sungah tuilut kici ta hi. 250ml kiim tui a vung ciang Awm X-ray pan tui a vung lam ki muthei pan hi. 500ml bang tui hong dim ciang pumpi tungah noplohna tuamtuam hong ki hil pan hi.\nTuap sungah tui a lutna ahang tampi om hi. Tuap sungah tui aki khol a tui nam en-in\n1. Tui Siang (Transudate) leh\n2. Tui Niak (Exudative) ci-in ki khenthei hi.\nTui Siang nam pen a tamzaw in Lungtang natna, sin damlohna leh Kal damlohna hangin hong nungzuih natna hi.\nTui niak nam pen tuap sungah lungno lutna hang leh cancer hang hi thei hi.\nTuap sungah a vung tui nam ih theih nop leh zatui sutna phim tawh tawmno huupkhia in ki ensak thei hi.\nTuap sungah tui a vuung ciang pumpi tungah hong ki hilzia\nBangmah semlo pi gim tansuak\nKhuh ciang si pai\nTuap sungah lungno a lut hangin tuap ah tui vung ahih leh a tung aa teng ban ah cisa, khuasik, ankam limlohna ki thuakbeh thei hi.\nTua bangin na pumpi tungah hong ki hil leh a manlang in a thei Siavuan te kiang ki lak pah in. Awm X-ray etna, khaksuah etna, CT, Ultrasound tawh etna cih bang a ki sam bangin hong ki bawlsak ding hi.\nTui a tawm leh phim tawh huupkhiatna, a tam leh ပိုက္ tawh zom aa a nuai pan thawl tawh dawhna cih bangin tui ki lakhia thei hi.\nCancer hangin tuap ah tui vung nam te pen tui ih huupkhiat khit hang tui dim kik pahpah nuam se hi. Tuap a tuam dalnih kikal ah Bleomycin, Tetracycline cih bang zatui sunsuk leng tuap tuam dalnih ki mat cip in tui vung thei nawnlo hi. Deihsakna tawh, HauLun Lam-etna Ref: ေမာင္ခမ္း (ေဆး ၁)\nPrevious: Nakam kepzawh sawm in\nNext: Zi Hoih pahtawina\nMalaysia kipawlna picing 5 teng kimuhkhop kikna


url: =Mun maan ~ David Tuang :: ZOMI DAILY\nposted on 4 July 2020 at 11:58 pm Lomkholna: Biakna, DavidTuang, News\nA masa in, “buaina bel a om thei zelzel mah hi-a, ahi zongin i buaina pawlkhatte pen i omna mun(i mun)a maan loh hang hi gige hi,” cih ki phawksak masa nuam hang. Gam leh minam sung, khua leh tui sung, Pawlpi sung leh Innkuan sungah i buaina pawlkhatte pen ei mun dingah om loin, ei mun ding ahi lo munkhat ah va om, va sem in, thu i va neih khak luat ciangin buaina hong om ahi hi.\nHih mun pen kei sep/om nading mun mah hiam, Pasian in hih munah hong koih takpi mah hiam cih, guh leh taang pailet a hong mu Pasian’ mai-ah ei-le-ei i kisittel ngam ding kisam hi.\nMin deih, za’ deih man leh ang sung ding bek ngaihsutna tawh ei mun ding ahi lo pi khat ah om kha kei ni. Ei ut thu peuh tawh Pasian in hong sam, peuh cimawkmawk kei ni. A zuau lo(a thuman) Pasian in i hihna khempeuh hong tel sinsen a, i hihna bangbang tawh thu hong khen ding zong, i khem theih/zawh mihingte hi loin, hong tel sinsen Pasian mah ahi hi.\nEi thu neihna ding mun leh ei panmun laakna ding mun tel loin ei mun lo ding teng i va sai khak(i va om khak) leh buaina lianpi hong piang dinga, tua buaina nungah a mulkimhuai gentheihna tuamtuam in hong zui kha ding hi. Pasian’ hong koih takpi, hong sap takpi ahih leh bel buaina tuamtuam a om phial zongin amah mahin hong zawhpih toto ding cih bel um ngam ni.\nI sawp khit sitset sa i lutung pan samzang khat hong kia hen la, meh lak, anlak khawngah hong om leh kikih veve hi. An nekna sabuai tungah zun leh e* khawng kikoih ngeilo a, dailen buk sungah zong an leh mehte kikoih ngeilo hi. Ahang pen amau mun hilo hi. Amau mun lopi ah koihkha ahih kei leh amau mun lopi ah hong om kha le uh etlawm lo bek tham loin kikih mah mah dinga, ki samsia kha mai ding hi.\nMore: Mihai (Tahai) ~ David Tuang\nI omna mun maan peuh leh dongkholh hong kisa khollo a, maipha kingah zaw hi. Tua ahih manin, “MUN MAAN” a telsiam ding leh ei mun mahah a om thei dingin mimal kim Topa’n thupha hong pia ta hen. Amen! Ngaihsutna kiukhat pan, Khris sungah, David Tuang\nPrevious: Tulaitak US gam Covid-19 dinmun (July 03)\nNext: USA, Tulsa pan Rev. Dr. Thawng Cin Khan (Tedim, Taithul beh) in hongnusia


url: =Filippi 2 | Siantongluan.net\nFilippi 2 |\nNote, Khrih tawh kipawlin na nuntakna uh in note hong thahatsak hi. Kha Siangtho tawh kikhawlin, khatlekhat kihehpihin, dikna na kibawl uh hi.\nTua ahih manin kei tawh ngaihsutna kibangin note khatlekhat ki-itin, khatlekhat lungsim kituakin na omna uh tawh keima lungdamna na hong cingtaaksakna dingun ka hong kun hi.\nHuaihamna lungsim leh kisialh nopna lungsim tawh bangmah gamta kei un. Kiniamkhiat ciat un la, midangte thupi ngaihsutzaw un.\nNote phattuamna ding bek ngaihsun kei un la, midangte phattuamna ding ngaihsutsak zaw un.\nNote in Jesuh Khrih lungsim puakzia na nei un. Tua lungsim puak zia in:\nJesuh Khrih in Pasian pianzia nei napi-in, Pasian tawh a kizakim theihna dingin thathanghat thu a suang kei hi.\nAmah kiniamkhiat tawm zaw a, nasem lim a hong puazaw hi. Mihing bangin amah hong kibawl a, mihing teekteek mah a hong sun hi.\nAmah hong kiniamkhiat tawm a, singlamteh tung nangawnah sihding a ut hi.\nHih thu hangin Pasian in a lianpenin amah koih a, min lian dang khempeuh sangin a min lianzaw-in a koih hi.\nTua ahih manin vantung, leitung, leinuai-a om mi khempeuh in Jesuh pahtawi-in khukdin ding uh a,\nJesuh Khrih, Topa ahi hi, ci-in taangko-in Pa Pasian a min thangsak ding uh hi.\nTua ahih ciangin ka hong it sanggamte aw, note tawh ka hong omkhawm lai-in ka thu na hong man tawntung uh mah bangin, tu-in note tawh ka hong omkhawm loh hun ciangin zong ka thu na hong man ding uh thupizaw lai hi. Pasian kihtakna leh zahtakna tawh na ma uh nawt un la, amah in note hong hotkhiatna thu a cingtaak suaksak un.\nBang hang hiam cih leh note in utna lungsim na neihna ding uh leh ama deihna na zuihzawhna dingun note sungah Pasian in a tawntungin na a hong sem ahi hi.\nNa khempeuh phunlo, thu nialloin sem un.\nTua hi leh a lungsim kawi, a hoihlo leitung mite lakah paubaanna a neilo a siangtho, Pasian tate na hi ding uh a, nuntakna thu na genna uh hangin leitung mite lakah khuavak bangin na hoihna uh a kilang mite na hi ding uh hi.\nTua hi leh a beisa hunah ka sepna leh ka hanciamnate a mawkna suaklo ding ahih manin Khrih hong paikik ni ciangin kei ka kisial thei ding hi.\nNote upna hangin biakpiakna-in keimah hong kigo hita leh zong, note khempeuh mah bangin kei zong ka lungdam veve ding hi.\nTua mah bangin note in zong hong lungdampih ta un.\nNote kiang panin thu ka zakna hangin ka lung a noptheihna dingin note kiangah Timoti ka hong paisak baihna dingin Topa Jesuh in hong huh ding hi, ci-in ka lamen hi.\nNote ka hong lunghihmawh zahin amah bek mah in note hong lunghihmawhpih hi.\nAdangte in ahih leh Jesuh Khrih thu kinloin, amau aituam vai bek lunghimawh uh hi.\nAhi zongin Timoti ahih leh lungdamna thu nasepna-ah pata bang ka hih manun manpha mahmah hi.\nKeima pianzia ding ka theihkhit phetin note kiangah Timoti ka hong paisak pah ding hi.\nA sawtloin keimahmah zong ka hong paitheihna dingin Topa in hong huh ding hi, ci-in ka muang hi.\nNote in kamtai ding leh keimah hong huh dingin na hong sawl uh, kei tawh na semkhawmin gal hong simpih, i sanggampa Epafroditas pen note kiangah ka hong ciahsak kik ding kisam hi, ci-in ka ngaihsun hi.\nAmah in note hong munuam mahmah a, ama natna na zak manun amah zong lunghimawh mahmah hi.\nAmah a ci na takpi a, zong si dektak hi. Ahi zongin Pasian in amah hehpih hi. Amah hehpih kei leh keima dahna kibehlapto sawnsawn ding ahih manin amah bek a hehpih hiloin kei zong a hong hehpih ahi hi.\nTua ahih manin amah na muh uh ciangin na lungdam theihna ding uh leh kei lunghihmawhna a kiamna dingin amah ka hong ciahsak ding ka kin semsem hi.\nKhrih nasepna-ah note in pumpi tawh na hong huhkim theihloh manun note tangin amah in kei a hong huh manin a nuntakna hong pia-in sihlawh dektak hi. Tua ahih manin hihbang mite na zahtakbawl mahmah un la, Topa nasem taktak hi, ci-in lungdam takin na limbawl un.\nTedim Lai Siangtho / Laibu: Filippi 2


url: =A Myota Hluttaw ah Zomi :: ZOMI DAILY\nposted on 20 January 2015 at 8:49 am Lomkholna: Ginkamlian, News\nTu Ni in Hluttaw kipan kik in A Myota Hluttaw ah Myosong Upadi (Nam kem. ) thu ki sung in Chin Party pan khat In kankuat hi,A hang in hih Upadi Kip mawk leh Kawl mi leh Buhdah hilo ta ding hamsatna tampi ong om in thu buai a nung zui tampi ong Piang thei ding cih hi.\nEi Tedim/Tonzang pan A Myota Hluttaw kah MP omlo maw? A om phial leh zong Tapidaw hi khalo maw cih huai hi. Ong ki khawl sak pah samlo ding hi ven gen mai lo a ,anungta Ih Biak Pasian vai ah hangsan tak gen theihna om hi ven ong ki tawp sak leh zong Pasian a ma Nasem mah in ong ciamteh veve ding in um ing.\n2015- kitel ciang Zomi vai leh anungta Pasian vai ah a gen Ngam leh a genzo te bek mipi in vote piak kul ta ding hi. Lawm ten Dawimang pa lam ong hawlhawl ta uh a hih teh thu nak nget mahmah kul ta ei.\nPrevious: India galkap lut dan ding\nNext: Solkha tang nuai ah Tedim khuapi (5) ~ Hau Za Cin\nVondeih Kep Ding – 53 (Pau Khan Kap)\nZRA maban limci\nLeitung beina ~ Lian Tuang


url: =KLIA2 Airport sungah guza vai bangmah lauhuaina omnawnlo ~ ZD :: ZOMI DAILY\nposted on 27 February 2017 at 12:24 am UTC+9:30 Lomkholna: Malaysia, News, Sawltak, World\nNorth Korea gammi Kim Jong Nam pen Malaysia Kuala Lumpur International Airport (KLIA2) sungah “VX nerve agent” kici guza khauhmahmah namkhat amai ah kitatsak in tuatawh asi ahihi. Tua “VX nerve agent” kici Chemical Weapon pen athemneng aomlai khakding ki patau ahih manin, Malaysia kumpi thunei te’n Feb 26 ni in KLIA2 sungteng siansuahna nei uh a, bangmah lauhuaina omnawnlo cih genkhia uhhi.\nSelangor Police chief Abdul Samah Mat in agenkhiatna ah KLIA2 pen alauhuai “hazardous materials” bangmah omlo cih ka tangko khia hi. KLIA2 pen lauhuaina, patauhna bangmah omnawnlo, “Safe Zone” hita hi ci’n genkhia hi.\nFebruary 26 (Sunday) zingsangtung 1:30am hunpawl in KLIA2 sungteng ah “VX nerve agent” athemneng aomlaihiam cih sitcianna aneihkhit dikdek uhciangin lauhuai nawnlo cih a tangko khia uh ahihi.\nAirport sungah akisuamlum Kim Jong Nam pen numei 2 in amai ah “VX nerve agent” akici guza tatsakziau uh a, tuatawh zato tungmanlo in Minute 20 sungkhawng in asiziau ahihi.\nTua numei nihte pen Kim Jong Nam ii amai ah gu atatkhit uhciangin dailenbuk “Restroom” ah lut uh cih CCTV panin kimu ahih manin, siansuahna anei “forensic experts” te’n tua numei nihte zat dailenbuk tezong “Detection Machinery” tawh sitcianna nei uhhi.\nSiansuahna abawlsungteng Departure Hall lamah golpitak umcip uh a, Minute 75 sungbang sitcianna nei uhhi.\nRelated: Malaysia KLIA2 vanlengtual sung guza aom khakding siansuahna kineiding ~ ZD\nMalaysia Forensic Experts te leh Malaysia’s Atomic Energy Licensing Board te ki gawmkhawm in velcianna aneihkhit uhciangin bangmah lauhuaina omnawnlo, “Safe Zone” hita ci’n thunei te’n agenkhia uh ahihi. ZD Sawltak #zomidaily\nPrevious: Kum 13 aphak akipan apano in buan athuak numeino naupaai ta ~ ZD\nNext: Kawlgam sungah neksathau atuh akibawl te kiman tading ~ ZD


url: =Revolutionary Evolution of an Untold Legacy: Numeite laptoh kul hi (empowering women)\nInnsung nasep teng a sep ding pen Zomi sung diakdiak ah numeite' mawhpuak dan i ki ngaihsun thei hi. Ahih naciang zong om a, ahi zong in a tung a i gensa mahbang in innsung nasep bek tawh hong buai uh ciang in na dang a sem nuam uh zong in sem mannawnlo uh ahih man un amau leh amau a khantohna ding leh a thumuh nading uh (self development) zekai in, lampi omlo thei hi.\nAmau a pualam ah na hong sep theih nading un i tate day care centre (mukyu sang ah) i koih kul a, sum a kicing ding khop i zon sak zawh ding pasalte' mawhuak ahi leuleu hi. Puansawp leh anhuan bek tawh hun hong bei loh nading un inn ah puansawpna set, a pualam ah puan sawpna ahih kei leh ei (pasal te) mahmah in puan sawp pih in huh ding kisam a, inn nasep a tawm theithei ding in puan taih a kipan huh ding or sai ah puak ding zong kisam thei hi. Tua ding in i vaihawm pih ding pasalte mawhpuak ahi hi.\n8. Zomi numei a tamzaw pen a pasalte' tung ah kinga cip hi. Pasalte muan leh suan pen ding a thupi ahi hi. Ahi zong in pasalte tung ah kinga lua zaw in amau bek a om hun ciang inn leh lo vai bang mah vaihawm theilo, van zoo cih zong om thei hi (over dependence). Numeite in a pualam ah nasep silbawl, sumzon paai zon theihna a neih theih ding thupi hi. Tua pen "women empowerment" i bawna nam khat hi pah hi.\nTua ahih man in numeite thapiak ding, laptoh ding, mun piak ding pen amau in a lunggulh nading, hong hanciam nop nading leh hanciam theihna hong neih nading un pasalte in mun i piak kul a, hun i bawl sak kul hi. Ahi zong in Pasalte' hanciam pih bek tawh hong hitheilo ding a, numei leh pasal mah in lung kituak, lungkihual in hanciam khop ding thu ahi hi\nPosted by Disciple Sian at 10:33 AM


url: =LUNGDAMBAWL December 25. Agelh – Lian Muan Kim - Laibu Saal\nHome > Thuluui/Articles > LUNGDAMBAWL December 25. Agelh – Lian Muan Kim\nLUNGDAMBAWL December 25. Agelh – Lian Muan Kim\nLaisiangtho sung ah birthday bawl mi 2 bek kimu thei hi. Pharaoh leh Herod hi uh a, a birthday bawlna hang un minih in ngawng tawnlawh hi. Pharaoh birthday bawlna ah a moh-em pa in ngawng tawnlah a, Herod birthday bawlna ah tuiphumpa John in ngawng tawnlawh hi. Tua hi-in Laisiangtho sungah hih tegel longal birthday bawl I mu kei-a, mi birthday a bawlsak zong I mu kei hi.\nHih birthday kibawl sunsun tegel i et ciangin gitlohna le ngawngtawnna bek kimu ahih manin Pasian thu thei tampitak in birthday pen bawlvet ding hilo hi.Leitung vai lua hi. Pasian theilote bek in bawl hen, ci uh hi. A cih zah khatun ni dangin bel birthday pen Pasian theilote bawl bek hi takpi-a, zu le sa leh nopsakna tuamtuam tawh a bawl uh ahi hi.\nTua kawmkal ah Constantine Kumpipa in AD 336 kumin gam bup-a Chrismas pawi bawl ding hong hanciam hi. Tua banga hong hanciam ciang in pawlpi Makai tampite le Pasian thuthuk pen khat-a kiciamteh, thugen siam lua aih cianga khamh kam nei a kici liang pa Chrysostom bang in hon glim nial mahmah hi, Kilimnial lua ahih man in Chrismas kibawl zolo-a, gambup zumkhak ni dingin kiciamteh zolo hi.\nAhi zongin a nungsangah Pasian deihna khat zong om hi ding hi ven, Pope Julius I makaihna tawh AD 353 petpet ciang in gambup zumkhak lungdambawl ci-in hong phuangkhia zo petpet uh a, tua-a kipan tuni ciang dong a kibawl toto ahi hi.\nLeitung mite I kisap penpen hong guan dingin Pasian tapa mi banga hong pai ni, naungek-a hong suah ni-a kiciamteh khat ahih manin tu ni lian-a hong suak hi ta se kei leh I lungdam theih ding thupi hi. I kisap pen pumpi cidamna hi leh siavuan hongs awl ding a, huahna hi leh sumbawl hong sawl ding hi. Gam makai hi leh gam makai hong sawl ding hi. Ahi zongin I kisap taktak mawhna pan-a hong gumkhia ding khat ahih manin Gumpa hongs awl ahi hi.\nAgelh - Lian Muan Kim\nDr. Lian Muan Kim Ni Thupi Pasian Thu Thuluui/Articles\nItem Reviewed: LUNGDAMBAWL December 25. Agelh – Lian Muan Kim Description: Rating: 5 Reviewed By: Cinpu Zomi


url: =1. Pu Eng Ngul (Halkik) mun le Gamlam sai\n2. Pu Vum Pau (Sukte) Khua sung ki-ukna lam sai\n3. Pu Lam Nek (Buansing) member\n4. Pu Gen Cin (Naulak) member\n5. Pu Hong Cin (Suante) member – Rev Khup Za Go’ pu, Lamka\n6. Pu Suah On (Buansing) member\n7. Pu Goih Luai (Gualnam) member\n8. Pu Sut Khual (Gualnam) member\nA Tunga Khuasung Vaihawm Upa 8 te’ Thukimna\n(1) A tung a khuasung vaihawm upa 8 te in, Thalmual gam leina ah Eng Ngul sumbei-te kua in loh kik zo ding i hi hiam?\nTua ahih ciangin Eng Ngul le Vum Pau in tuk tha le khal tha a kikimin hawm uh hen, ci-in thukim uh hi. Tua ciangin Vum Pau pen khuasung ki-ukna lamah hausa semin thu nei hen, ci-in thukim uh hi.\n(2) Eng Ngul in inn mun logam lamah thu nei ta hen, ci-in kithukim uh hi.\n(3) Thalmual gam leina ding a Eng Ngul sumbeite a loh zo ding kuamah omlo i hih manin, Thalmual gam sungah logam a deih bangin teel ta hen, lian lua, hoih lua ci kei ni, ci-in thukimna nei uh hi.\nTua ciangin Eng Ngul in Thalmual gamah logam a deihna peuh teel a, kuamah in haza theilo hi. Tuni dongin hausa a khang a khang in kisuksak ngam lo hi. Bang hang hiam cih leh Thalmual gam leina ding a, Pu Eng Ngul sumbei-te, tangpite in a lohna ahi hi.\nPrevious Post: « Falam ukpi tungpan aki ngah Thalmual gamgi\nNext Post: Thalmual gam thu (Geography) »


url: =Thalmual Innkuan ki pawlna pan dahpihna :: ZOMI DAILY\nposted on 24 December 2014 at 10:24 am Lomkholna: Dahpihna, News, Thalmual, Zomi\nThalmual Innkuan USA pan zaksakna\nAzahtaak huai Thalmual Tate aw, lam-et loh pi-in December kha 22, 2014 ni-in Lia Dim Deih Huai , Pa Do Tan Len leh Nu Cin Nem Kim te’ tanu in hong nusia ahih man in Thalmual Innkuan USA in nakpitak in dahpih na kong pulaak uh hi. Lia Dim Deih Huai pen Nov.,11,2014 ni-in suak a, Dec.,22,2014 ni-in abawl ih Pa,Pasian kiangah hong ciahsan ahi hi.\nThalmual Innkuan USA thukhun tawh kizui in $ 3,000 tawh sih gal na ki nei ding hi cih hong pulaak ung. Thukhun sungah om mah bangin single te $ 70 leh, family te $ 140 piak pah tek dingin hong thum nuam ing.\nLia Dim Deih Huai hong nusiat man in adah akap aa om Pa Do Tan Len te’ innkuan a kipan meltheih tanau te khuapih tuipih te ,pawlpi mipih te leh adiakdiak in USA Thalmual Innkuan in zong ka dah mahmah uh hi.\nLia Dim Deih Huai tawh hun nunung pen Dec.24,2014 ni-in hanmual tan-na ki nei ding hi. Lia Dim Deih Huai hong nusiat na hang in adah, akap lungleng khua ngai a om laizom u leh nau ,nu leh pa ,lawm leh gual khempeuh anungta Pasian in hong heh nem hen la,adam lai teng cidam tak in, nisim maban te ah thupha leh tha thak tawh akalsuan kik zo dingin Pa ,Pasian in hong siam tahen.\nNo te tawh ki banga, adah khawm,\nPa Anthony Dal Suan Piang\nThalmual Genvai Committee ,USA\nSihvui hunding zaksakna\nI nauno Dim Deih Huai ( Pa Do Tan Len te Ta nu) pen daikhak hun ding in zing ciang ( December 24,14) nikai lam 1:00-2:45 pm kikal ahih man in theih huai teng zasak ciat ni.\nHun bawl ding nai 2:00- 2:45 kikal hi in Han ah nai 3 in leiah tuh ding.\nHan leh Funeral home a mun kibang hi.\nNashville TN 37216.\nLia.Dim Deih Huai\nKhua – Thalmual mi\nBeh – Buan Sing\nSihni -12/22/14(Monday 2:29pm)\nNatna-lungtang tha gui kim lo\nPrevious: The Second Coming (Tua Nihvei Paina)\nNext: Huilak aa lam dengdeng thuman thutang’na ~ Peter Suumpi


url: =Siksakol maw, sakolsik? ~ Dimno’ Pa :: ZOMI DAILY\nSiksakol maw, sakolsik? ~ Dimno’ Pa\nposted on 13 February 2016 at 7:00 am Lomkholna: Article, Paukhankap\n“Siksakol ai ve,” hi kei veh aw, “ Sakolsik hi” ci-in lawmte khat tawh ka kinial hi. Museum khat ah lawm pa tawh kapai uh leh ahuang sung ka lut kuan un ka gaal vuah sakol khat ka gaal muh uh hi. Agei ka tun uh ciangin ka velvel vua leh sik ( iron ) tawh aki bawl ahih lam thei pan ung. Tua laitak in ka gaal pan un Museum lam manawh in hongpai mikangte khat in a setbing ( Bicycle ) tawh ka pang’pan in hong nawk kha vat hi. Keizong bangmah thei khol lo ka hih manin thakhat thu in patau vat in, “ Nu voi…bang ai a” ci-in ka awng khavat hi. Ka lawm in “ bang ai aa… na ot…hongdah sak vat nai aw” hong ci-in, kei zong “ hua siksakol in ka kigin loh laitak hong nawk khavat ai ciang a,” ka ci hi.\nKa lawm zong bang ngaihsun hi ding hiam, “abang maw… siksakol in hong nawkkha na cih, hih sakol in na koi lai hong nawk kha-a… mi’ dipkua sak dingin awng lualua,” hong ci hi. “Hi lo… hih i mai aom siksakol agen hi kei veng aw, hua tak a, apai pa agen hi’ng, hua siksakol tuang pa e,” ci-in mikangpa ka khut in ka kawk veva a, hihpan in ki nial ki panpah ung. Ka lawm in, hih i mai aom sakol liim pen siksakol hilo ding hiam, hong ci hi. Tualai tak in ka mai uh ah siksakol i cih setbing ( Bicycle ) leh sik taktak aki bawl sakol ( liim ) pen hong omkhawm lian ahih manin koi zaw siksakol taktak hi zaw ding hiam ci-in ka khen thei kei hi. I pu i pa te’n hih setbing pen bang hangin siksakol ci-in, min pia ahi tam? Sik taktak a kibawl nuntakna anei lo, sakol liim ciang ee leh bang min pia ding a, bang i ci tam ci-in ka lung hong mang peuhmah hi.\nKei ngaihsutna ah setbing pen siksakol aki cih na hangin:- sakol pen ei khamtung ( Zogam ) ah van puakna; ei’tha a i puak zawh loh vangik puak na’ng, sum lei-sum zuak na-ah vanpuakna ding, khualzin gamvak na-ah puan lom, nguai, vaimiim, gatam…etc..cih te puak nadingin ki zangh a, ei khamtung nuntakna ah nuntak khuasak zia hong noptuam sak in, leh sum bawlna, sum thalawhna in zong ki zangh thei lai ahih manin, ei hong nungta sak tuam cih ding hi. Khamtung ah sakol a omlo hi leh i nuntakna pen a haksa mahmah ding na hi a, i nuntak zia zong hih ci ciang tung zo nailo phial ding hi.\nTuamah bangin Zanggam ah setbing in na tampi tak hong dawn in nuntakna ding thu tampi tak ah hong huh hi. Khua khat leh khua khat ki hawh na, vangik puak suk puak toh na a kipan khual gamlapi pai na-ah khe tawh kipai nawn lo-in setbing vive tawh kipai ahih manin, ei mihing’ tha hong dawn mahmah hi. Setbing nei kei le hang zanggam ah khe neilo tawh aki bang phial hi mawk a, zong aki nungta zolo phial ding hi mawk hi. Ahi zongin setbing alei nailo te lah nungta veve sam! Ka cihnopna-ah hih setbing min dingin siksakol min apia, i pu i pa te’n Khamtung ah nuntakna ding i zonna ah sakol aki zat mah bangin, Zanggam ah zong setbing pen Khamtung ah sakol aki zat mah bangin ki zangh ahih lam thei hi. Tua ahih manin setbing min dingin sakol min mah na la-in ( setbing pen sik na hi mawk ahi manin amai ah sik beh lap in) siksakol aphuak hi dingin um mawh ing.\nKa mai ah setbing ( Siksakol ) leh sik taktak a kibawl sakol khat ka tuah ciangin koi zaw siksakol taktak hi zaw ding hiam? ci-in ka teel sawn ding thei lo-in lungmang in tawlkhat sung ka om cip hi.\nKoi zaw siksakol hi ding a, koi zaw sakolsik hi ding hiam? Anih in siksakol mah ci ding i hiam? Sakolsik cih bang aom thei mah diam? Sik tawh aki bawl sakol zong amin ding pen Siksakol mah hi sa lo nai vuam ? Setbing zong Siksakol mah ci-in, sik aki pawl sakol zong siksakol mah ci ding i hiam? Siksakol tuak mah min apia hi le’ng, i gal ah anih in na om tuak leh,“ hua…gal a siksakol pen” ci le’ng akoi zaw agen hi ding i hiam o leh guai????????\nPrevious: Minam minkhat aomleh amite zong kiciantak in omhi\nNext: Moses Khedap Suah Thu ~ Hau Za Cin\nSian Khan Mang says\n13 February 2016 at 9:15 am\nTangtawn pan a ih zat zat sa te khel kul lua lo ding hi. Bicycle pen siksakol a ki cih zawh kei theih dan in kum 60 sang tawm zaw lo ding hi. Kei 73 pha ci leng. Gtn: Box pen singkuang ih ci a, sik tawh ki bawl te sik singkuang, sing peek tawh ki bawl te singsingkuang ih ci ziau a, ih tel khialh nang om tuan lo hi. Kei theih dan hi. pa mangbawi\nHappy Mothers’ Day ~ Pau Tun Thang\nMalaysia, Klang ah guta te’n nupikhat ii akhi asuhsawm laitak Video ki khahkhia\nVondeih Kep Ding – 155 (Dimno’ Pa)


url: =Thumaan Lam Hil Lai Thiangtho | Siyin Chin Baptist Church\nThumaan Lam Hil Lai Thiangtho\nKa tapa awng, kong hilte mangil heak in. Vawt a, kong sawlte a tawntungin ciamtee in. (Paunakte 3:1)\nA zezen leitung pilna neite in khansau za vawt thei a, tua khansau za a ne theampo a khan uh sau zaw takpi in hile, kikhawng mama tu in ka um hi. Mihaute in tua khansau za lei phitphet tu a, a zawng te zong a nei susun sum le pai taw a lei zawk zaza tua khansau za sia lei tu in ka um hi. Ahihang ei tapidaw Pathian thu-umte atu khansauza om takpi a, a manh zong piak kul ngawl in, a thongin hong kipia hi ci leang ih um tu ziam?\nPathian na cidam khansau thei natu a kisam theampo Lai Thiangtho sungah hong koi sak zo hi. Lai Thiangtho bu sia ih pumpi atu owner’s manual book hi ngi-nge hi. Motor thak khat lei lete koibang zangh tu, koibang keam tu, koibang pua tu cite theampo a ki-at manual book zong om pai hi. Vanh khat papo, nai ahizong, computer ahizong lei leang owner’s manual book om siat hamtang hi. Ih vanh lei sia zakdan ahizong, koi bang zangh ii koibang dawm leang ngei kizangh zaw tu ci thu te tua owner’s manual book sungah kiat dildel hi. Lalna khat nei le zong koibang pua kik tu ci thute zong ki-at lai hi.\nMotor khawng computer khawng bangma ih pumpi sia phatatak zangh bualeang lal thei mama hi, natna zong kinga thei mama hi, thi zong thi thei lai hi. Tua ahikom, vanh tatuamte zakdan pha, kepdan pha le puadaan manual book sung ki-at bangin ih zak tu a thupi mama bangma ih pumpi zong Pathian ii hong piak manual book ahi Lai Thiangtho sung ki-at bangin ih zak tu thupi mama hi.\nDavid kumpipa na Psalm late 119:73 ah hibang at hi\n“Nangma in kei nong bitphua a, a bit in nong keam hi; telthiam theina hong pia tan, tua hile na thukhamte ka he tu hi.”\nThuhil kikna 32:47b na zongah\n“Tuate zui vun tua hile na lua tu uh Jordan ngalkhat ngamah khansau in na nungta tu uh hi” ci hi.\nHi Lai Thiangtho munte ih sim ciang, Pathian na “zui tu kong piak thute bangin na ngamta uh le na khan uh sau tu a, leitung nuntak nuam na nga tu uh hi” hong ci hunlam kician mama hi.\nAtungah a ki-at Pathian kammal Paunakte 3:1 sim kik leang\n“kong hilte mangil heak in, vawt a kong sawlte a tawngtungin ciamtee in” ci hi.\nPathian na koibang ngamta, nungta leang hong dei ziam ci thu ahi hi.\n“Na thin theampo taw TOPA muang in. Nangma ii he na kisakte bangma hunin muang heak in. Na sep na vawt theampo sungah TOPA phawk in, tua hile ama in a maan lampi hong lak tu hi. Na hina sangin a ciim zaw in kituat heak in, TOPA muang lel in a, a maan ngawlte vawt tu nial in. Tabangin na hile zatui pha bang hong hi tu a, na liamnate hong dam sak in, na natnate hong nuamtuam sak tu hi. Leitangh tung pan a piang nate sung pan a pha belte piakna taw TOPA bia in. Tabangin na hile na ansaal sia antangte taw kidim tu a, na khol natu om ngawl liang dongin sapittui tam mama na nei tu hi.” (Paunakte 3:5-10)\nHi Pathian kammal sungah ih ngaisutna taw ih bat zawk ngawl thuthuk pawl khat om hi. Hi Pathian kammal om bang nungta le te, pumpi cidamna, Pathian muan theina, thin nopna, thin phatna le mihingte ii ngaisutna taw a kiban zo ngawl leitung thupha a nanam ih nuntakna sungah ih nga tu hi. Pumpi ii cidamna sia thaa cidamna nung zui in piang hi.\nSuapui awng tuni Pathian kammal Paunakte 3:1-10 phatatak ih sim kikik tu a, Pathian tungah thaa cidamna, pumpi cidamna le mihingte ii ngaisutna taw ih bat zawk ngawl Pathian thuphate ih tel sitset zawk natu tel theina thupha, tel thiamna lungtang hong pia tan ci in thungen tawng.\nNote: Pastor Rick Warren ii thuhilna “The Bible is the owner’s manual for your body” ka doppha hi.\n« Thuno Sungah Thumann Tu Kisam\nPate Vaipuak (tavuan) »


url: =Khang Tangthu Masa 17 | Siantongluan.net\nKhang Tangthu Masa 17\nKhang Tangthu Masa 17 |\nTu-in David a inn-ah a ten ciangin amah in kamsang Nathan kiangah, "En in, taamtak inn hoih sungah kei ka teng a, ahih hangin puanbuk nuai-ah Topa Thuciamna Singkuang om lai hi," a ci hi.\nTua ciangin Nathan in David kiangah, "Pasian in nang hong ompih ahih manin na lungsimah a om khempeuh hih in," a ci hi.\nAhih hangin tua zan mahin Nathan kiangah Topa thu hong tung a,\n"Pai in la ka nasempa David kiangah hih bangin gen in. Topa in hih bangin ci hi: Nangmah in keima tenna dingin biakinn na lam kei ding hi.\nBang hang hiam cih leh Israel-te ka paipihtoh-a kipan tuni dongin biakinn sungah ka teng kei a, puanbuk khat pan puanbuk khat, omna khat pan omna khatah ka pai kawikawi hi.\nIsrael mi khempeuh tawh ka painasa mun khempeuhah, keima mite tuu bangin a cing dingin ka sawl thukhente khat peuhpeuh tungah, "Bang hangin taamtak biakinn khat kei-a dingin hong lamsaklo na hi hiam?" ci-in kam khat beek ka gen hiam? ci hi.\nTua ahih ciangin tu-in ka nasempa David kiangah hih bangin na ci ding hi. Vanglian Topa in hih bangin ci hi: Ka mi Israel-te tungah ulian ahi dingin lonona, tuu na zuihna panin nang kong la hi.\nNa paina peuhpeuhah nang tawh kong omkhin a, na mai panin na galte khempeuh ka susia hi. Leitung miliante khat min bangin nang-a dingin min khat kong bawlsak ding hi.\nAmau inn ciatah a ten theihna ding leh a kinawngkaisak nawnlohna dingin ka mi Israel-te-a dingin mun khat sehin amaute ka phut ding hi. Ka mi Israel-te tungah thukhente ka seh-a kipanin a nidanga bangin mi ngongtatte in amaute beisak nawnlo ding uh hi. Tua ciangin keimah in na galte khempeuh ka nuaisiah ding hi. Tua thamloin Topa keimah in nang a lianin hong bawlin, suanlekhak na neihna ding thu nang tungah kong gen hi.\nNa nuntakna bei-in na pate kiang na zuat ciangin nangma nungah na tapate khat ka khangsak ding a, ama kumpi gam ka kipsak ding hi.\nAmah in kei-a dingin biakinn khat hong lamsak ding a, keimah in ama kumpi tokhom ka kipsak paisuak ding hi.\nKei pen ama pa ka hi ding a, amah pen keima tapa hi ding hi. Nangma hun ma-a sem Saul tung panin ka lakkhiat bangin nangma tung panin ka itna kip ka lakhia kei ding a,\nka mite leh ka kumpi gam a kem dingin amah ka koih ding a, ama kumpi tokhom kip paisuak ding hi, ci hi," a ci hi.\nHih kammalte khempeuh tawh kizui leh hih maangmuhna khempeuh tawh kizui-in Nathan in David kiangah a gen hi.\nTua ciangin Kumpi David tumin Topa mai-ah tu a, "Topa Pasian aw, nangmah in hih ciangdong kei nong tunpihna kei kua hi a, ka innkuanpihte bang ahi hiam?\nHih a beisa thu pen nangma mitah na neu khat ahi hi, Pasian aw. Nangmah in a hong tung ding hunpi khat sung tangding na nasempa suanlekhak tawh kisai thu zong na gen khin a, mailama khang dingte thu kei nong lak khin hi, Topa Pasian!\nNa nasempa nong pahtawina-ah David in nang tungah bang gen ding nei nawn ahi hiam? Bang hang hiam cih leh nangmah in na nasempa na thei hi.\nTopa aw, na nasempa hang, leh nangma lungsim bangin hih na liante khempeuh na kitheihsakna-ah hih liatna khempeuh na hih hi.\nKa bilun ka zakna uh tawh kizui-in Topa aw, nangmah tawh a kibang kuamah omlo a, nang simloh Pasian dang omlo hi.\nEgypt panin na hotkhiat na mite mai-ah minam dangte hawlkhiatna tawh nang-a dingin a lian a lauhuai min khat na bawlna, Pasian pai-in ama mi dingin a hotkhiat Israel-te tawh a kibang mi leitungah minam dang kua om ahi hiam?\nNa mi Israel-te a tawntungin nangma mi ahi dingin na bawl hi. Tua ciangin Topa aw, nang pen amaute Pasian na suak hi.\n"Tu-in Topa aw, na nasempa leh a suan a khakte tawh kisai-in na gensa thu a tawntungin kip hen la, na gensa bangin hong hih in.\nTua ciangin, Israel Pasian, Vanglian Topa pen Israel-te Pasian hi, ci-in nangma min a tawntungin kipin kiliansak ding a, na nasempa David ukna nangma mai-ah kip tawntung ding hi.\nBang hang hiam cih leh nang ka Pasian in keima suante kumpi-in nong bawlsakna ding na nasempa tungah nong lak khinzo hi. Tua ahih ciangin na nasempa in na mai-ah thu nget ding hanna lungsim hong nei hi.\nTu-in Topa aw, nang, Pasian na hi a, na nasempa tungah hih na hoih na ciam khin hi.\nTua ahih ciangin tu-in nangma mai-ah a kizop tawntung theihna dingin na nasempa suanlekhakte thupha na piak ding nang hong lungkim ta in; bang hang hiam cih leh Topa aw, nangmah in thupha na piaksate a tawntungin thupha ngah ahi hi," a ci hi.\nTedim Lai Siangtho / Laibu: Khang Tangthu Masa 17


url: =Isaiah 29 | Siantongluan.net\nIsaiah 29 |\nPasian biakna tau, Jerusalem khuapi, David in a sat khuapi, a sia ding hita hi. Kumte, a banbanin paipai sak un la, pawite zong a ngeina bangin kot paipai sak un.\nAhih hangin keimah in "Pasian biakna tau," a kici tungah gimna ka tungsak ding hi. Thumna leh tauna om ding a, tua khuapi pen biakna halna biakna tau suak ding hi.\nNa kimkotah hong umcihin tausangpite tawh kong um ding a, nangmah umcihna ding dum ka bawl ding hi.\nTua ciangin leithuk sung panin nang na pau ding a, a niamna mun leisung panin nangma kammal hong ging ding hi. Nangma aw pen leisung panin sikha aw bangin hong ging ding a, na thugenna pen leisung panin hong phun suausuau ding hi.\nAhih hangin nangma gal honpite leivuineel leeng bang ding uh a, thukhuallo mihonpite ansi leeng bang ding uh hi. Tua ciangin tomkha sungin thakhat thu-in,\nVanglian Topa in vanging, zinling, a ging lianpi, pingpei leh huihpi, leh a kangtum thei meikuang tawh nang hong hon ding hi.\nTua ciangin Pasian biakna tau a do minam honpite khempeuh, tua khuapi leh a kulhpi simin a lungkhamsakte khempeuh, zana mangmat tawh kibangin maimang ding uh hi.\nA gilkial mipa in a mangin an ne a, a khanlawh ciangin a gil a vah tuanlo, a dangtak mipa in a mangin tui dawn a, a dangtak pha tuanloin a gim mahmahin a khanlawh mah bangin Jerusalem khuapi a do mi khempeuh zong tuaci ding uh hi.\nLamdang kisasak un la lamdang a sa hi un! Kimittawsak un la a mittaw hi un! Leenggahzu a dawn lopi-in a zukham hi un la, khamtheihzu a ne lopi-in hoi un!\nBang hang hiam cih leh Topa in note sungah ihmut nopna lungsim hong guan a, amau mit ahi kamsangte mitsi sakin amau lutang ahi thu mutheite khuhcip hi.\nHih maangmuhnate khempeuh pen note-a dingin ahih leh a kimatcip laibu sunga thu om tawh a kibang a suak hi. Mite in lai a sim theipa khat tungah, "Hih lai sim dih in," a cih ciangin amah in, "Kimatcip ahih manin ka sim thei kei hi," ci hi.\nTua ciangin amaute in lai a sim theilopa kiangah, "Hih lai sim dih in," a cih uh ciangin amah in, "Ka sim thei kei hi," a ci hi.\nTua ciangin Topa in, "Amaute lungsim kei tawh kigamla napi-in hih mite in a kam uh tawh kei kiangah hong pai uh a, a muk uh tawh kei hong pahtawi-in, amaute in kei hong kihtakna pen mihingte thupiak a zuihna uh ahi lel hi.\nTua ahih ciangin en un, hih mite tungah a tumdang leh a lamdang ahi a lamdang nate ka bawlkik ding hi. Amau mipilte pilna kisia ding a, amau thu mutheite thu muhtel theihna kiseel ding hi," a ci hi.\nTopa} kiang panin amau thuvaihawmna a selcip, khuamial sungah a gamta, "Kua in hong mu ding hiam? Kua in hong thei ding hiam?" a cite in gimna ngah ta hen.\nNote in na khempeuh a lehlamin na koih uh hi. Beelsekpa pen tungman bangin kingaihsun ding a, a kibawlsa na in a bawlpa tungah, "Amah in kei hong bawllo hi," ci ding ahi hiam? A kipiangsak na in a piangsakpa tungah, "Amah in theihna nei kei," ci ding ahi hiam?\nLebanon mual pen singno lo hoih suakin, singno lo hoih pen tulak a suahna ding hun tomno sung bek hilo ahi hiam?\nTua ni ciangin bilngongte in laibu sunga thute za ding a, lungzinna leh khuamialna sung panin mittawte mit in mu ding uh hi.\nMi nopnehte in Topa} sungah lungdamna thak ngah ding uh a, Israel-te Siangtho Pa sungah mizawngte lungdam ding uh hi.\nBang hang hiam cih leh kampauna tawh a khialhna dingun mite bawlin, kongpi sungah mi a thuhilhpa thang siahin, a thuman mipa pen zuauthu tawh a heikhia, thukhuallo mite a mawkna suakin, mi a thusimlo mite bei-in, siatna hih ding a sawm mite khempeuh kisusia ding hi.\nTua ahih ciangin Abraham a honkhia Topa in Jakob innkuan tawh kisai thu a genin-ah: "Jakob maizum nawnlo ding a, a mai khing nawnlo ding hi.\nBang hang hiam cih leh keima khut tawh ka bawlsa amau tate a muh uh ciangin amaute in keima min hong phat ding uh hi. Amaute in Jakob Siangtho Pa, a siangtho ahihna phawk ding uh a, Israel Pasian zahtakin kihta ding uh hi.\nLungzingin a khial mite in thu theitel ta ding uh a, a phunphun mite in thuhilhna ngai ta ding uh hi," a ci hi.\nTedim Lai Siangtho / Laibu: Isaiah 29


url: =Jan 27, 2018 (Kitencil ) ~ MUC\nJan 27, 2018 (Kitencil )\nKitencil Belize gam pan:\nJames Pescascio, kum 62 Louise Pescascio, kum 65\nJames le Louse in Central American, Belize gam panin khangkhia uh hi. A gol khit uhteh USA ah teeng uh hi. Louise in USA ah kum 30 val bang om khin a, vanzuakin khua-sa hi. James in Texas khuapi-ah Motorola company ah engineer khat hi. Nasepna pan pension kuan ding uh hi ta ahih manin a nupa-un Belize ah kituah uh a, tua panin kithei-in kiteng uh hi. Louise in James kiangah “ na nuntakna-ah kua masak pen na hiam? ci-in a dotteh James in “ Pasian” ci-in dawng hi.\nLouise in James kiangah Sabbath thuman hong hilh hi.\nLouise in Sabbath thuman a theih masakna mun in USA a om lai-un thugenna khatah a va kikhopna panin thei hi. USA pan Belize ah a kituah uhteh hotel khat bawl ding ngaihsun hi. Louise in a ngah khempeuh lak pan sawma khat pia hi. Sunday Nipi a zat hangin Lai Siangtho’ cih bangin zui ding khensat hi.\nLai Siangtho in Sunday Nipi zat ding a genna a om hiam ci-in a kankan hangin mu lo hi. Tua bangin Lai Siangtho a kanna panin Sabbath thuman hong thei khia hi. Saturday ni, Sabbath in Pasian biak ni ding hi, cih hong mu hi.\nLouise in Hebrews 4:4 sung a bang mahin Pasian in ni sagih ni-in nasepna pan tawlnga-in, Ama aw na zak uh leh ngawngkhuahsak kei un” cih thu a muh ciangin Sunday ni sangin Saturday ni mahin Pasian biak dingin hong khensat hi. Ahi zongin a hotel pen khak hun nei thei lo hi. Louise in hotel khaan sung khempeuhah Lai Siangtho bu khat, Ellen G. White laibu Khrih Kiang Zuatna laibu khat ta koih hi. Sabbath ni-in puansawp cihte le nidanga a kisemsem ngeite sep loh dingin khensat hi. Bangci kalsuan ding thei lo uh ahih manin Pasian’ makaihna ngen uh hi.\nJames in Belize ah a sanggampa kiang hawh dingin Louise gen hi. A pai khiatma-un a lawmte khat kiangah vahawh uh hi. Tua munah pai ding pen lungtung zo tak lo hi. A lawmpa in na lung a tun khol kei leh pai kei zaw in, ci-in gen hi. Ahi zongin James in a sanggam pa kiangah a hawh ding uh zasak khin ahih manin pai ding ngaihsun hi. Pai ding kithawi uh a, a mawtaw uh pai thei lo hi. A lungsim khatah pai lo ding cih ngaihsutna khat hong lut hi mah taleh tua bangin pai sawm veve uh hi leh, mawtaw lah hoih lo ahih manin a lungkham hi. Tua bangin hong pai khia a, Mexico lam zuanin a pai na uah mawtaw kibungin James zong liam hi. Mexican zato ah ni nih bang zato lumin tua khitteh US kilek kikin a mit kikhel hi.\nTua bangin a tuahsiatna uh panin James Pasian hong phawk kik hi. Biakinn zuanin hong kikhawm hi. James le Louise in kiten ding hong ngaihsun uh hi. Pasian’makaih na zong ngen uh hi. Sabbath nisialin kikhawm den uh hi. A hotel nasep uh nusiat ding hong ngaihsun uh hi. Pasian kiangah zong thungen uh hi. Ni khat a hotel ah zintung mi khat tawh hong kiho kha uh a, James in tua mipa tungah a hotel ap hi. James le Louise in kituiphum khin uh a, tu-in upa makai-in kizang hi.\nBelize a om mite a tawm zaw in RC thu-um mi hi uh hi. 31.8 percent in Protestant thu-um mite hi. Belize gamah SDA pawlpi 92, company 40, member 435000 om hi. Belize-ah gammi 388000 om a, mi 11 ciangin SDA thu-um mi khat ta om hi. 1885 kumin Belize-ah SDA thu hong tung hi.


url: =South Korea ah Sangsiama khatin sangnaupang pasalno khat buan ci’n thu kibawl :: ZOMI DAILY\nposted on 30 August 2017 at 8:42 pm Lomkholna: Korea, News, Sawltak, World\nSouth Korea gamsung ah Sangsiama (Teacher) asem numei khatin asangnaupang pasal khat mawhpih ahih manin, mibuan “Rape Case” tawh thu kibawl cih Korea Herald pan kiza hi.\nTua sangsiama pen kum 32 aphakhin khat hi a, Gyeongnam Provincial sung aom Elementary School ah Teacher asem ahihi. Elementary School ahih mahbang in a sangnaupang tepen kum 12 gualgual bek hipan hi.\nHih sangsiama nu’n a sangnaupang te lakah pasalno kum 12 aphapan khat na mawhpihmawk ahih manin, kumcingnailo Underage Rape & Molestation Case tawh thu kibawl hi ci’n Tuesday ni in Gyeongnam Provincial Police Agency te’n pulakkhia uhhi.\nKum 12 aphapan sangnaupangpa ii anu apa te’n atapazat Mobile Phone sungah a etsak uhciang in atapa sangsiama nu ii aguaktangphial dekdek photo pawlkhat mukha uhhi. Tuapan in atapa leh asangsiama nu ii agamtatna te theikhia uh a, sangnaupangpa ii anu apa te’n Police Report abawl uh kici hi.\nGyeongnam Provincial Police te’n tua sangsiama nupen mankhiapah uh a, thusitna nei uhhi. Siama nu genkhiatna ah sangnaupangpa tawh langnih ki thukim in “Consensual Sex” kazat uhhi ci’n genkhia a, khatlekhat kaki lungkim uh, kaki deih uh ahihi ci’n genkhia hi.\nAhi zongin naupang kumcingnailo khat ahih banah asangnaupang khat hisawnsawn ahih manin, sangsiama nu gamtatna pen dik kisa hetlo hi. Tuabek thamlo Korea gamsung ah kum 13 nuaisiah tawh omkhop pen thukham “Law” palsat hi a, thong khiattheih ahihi.\nGyeongnam Police te’n sangsiama nu ii azat Mobile Phone te hoihtak sitphalaiding uh a, bangteng Record omhiam cih kancian laiding cihi.\nGyeonggi Provincial Office of Education pan inzong hih sangsiama nupen sangsiama ahihna panin hemkhiapah uh a, kumpi thunei te’n athu hoihtak kancianlaiding uh cih kiza hi.\nUS gamsung ahzong hihbangdan tawh akizawitawn dekdek, sangnaupang leh sangsia te kikal buaina thunawngkai nengneng kizathei zelzel hi. Nulepa te’nzong tate gamtatzia, avanzat Mobile Phone cihte ahunhun in velsak zelzel, etsak zelzel kulleh kilawm hi. Aki lawmlo, zakdahhuai, zummawhthu te dik asalo, ahua vilvel aom khakleh sorry mahmah ei. (Tuate’n Laisiangtho nasimzaw un maw) Sawltak #zomidaily\nPrevious: Malaysia UNHCR zumpi ni 4 sung akizom in kikhakding\nNext: Indonesia gamsung aom innkhat ii atungbek ah guahzu in lamdang kisa mahmah


url: =ZSL 8: Piansakna: Piancil Bu in a Tawphah, Khen 1 - Zomi Adventist Innkuan\nPiansakna: Piancil Bu in a Tawphah, Khen 1\nNipini (Sabbath) Nitaklam May 16\nTukalsung Simding: John 1:1–3; Genesis 1:3–5; Exodus 20:8–11; Revelation 14:7, Matthew 19:3–6; Romans 5:12.\nKamngah: “A kipatcil in Thu a om hi, tua thu in Pasian tawh a omkhawm hi, tua thu in Pasian ahi hi. Amahin a kipatpan kipan Pasian tawh a omkhawm hi. Amah in na khempeuh a bawl hi, amah lo peuhmah tawh bangmah kibawllo hi. Ama sungah nuntakna om a, tua nuntakna in mihing adingin khuavak ahi hi.” John 1:1–4.\nPiancil laibu khaanlian masate in Laisiangtho buppi bulpi ahi hi. Laisiangtho buppi upna thukhun khempeuh in hih munte siksan uh hi. Hih tengah Pasian in , Pa, Tapa in (John 1:1-3; Hebrew 1:1, 2), le Khasiangtho (Genesis 1:2) in nasem uh a, leitung le asung a omte khempeuh a bawl a, a nasepna sangpen ahi mihing a bawl hi (Genesis 1:26-28). Piancilbu in Sabbath zong hong hilh (Genesis 2:1-3), siatna bulpi (Genesis 3), Messiah leh hotkhiatna ngiimna (Genesis 3:15), leitung buppi tuiliim (Genesis 6-9), thuciamna (Genesis 1:28; 2:2, 3, 15–17; 9:9–17; Genesis 15), kam tuamtuam hong kaatna (Genesis 10, 11) leh, Piancil pan kipan Abraham dong khanggui hong theisak hi (Genesis 5 leh 11).\nAnunung penin, Pasian’ kammal vanglian (Genesis 1:3; 2Tim 3:16; John 17:17), mihing pianzia (Genesis 1:26-28), Pasian’ omzia (Matthew 10:29, 30), numei le pasal kiteenna (Genesis 1:27, 28; Genesis 2:18, 21-25), leitung le a sung omte kepcinna (Genesis 1:26; 2:15, 19), puahphat kikding lam-etna (Isa. 65:17; 66:22; Revelation 21:1) cihte khempeuh in, tukal leh maikal a i sin ding Piancil chapter masate siksan uhhi.\nNimasani (Sunday) May 17\nA Kipatcilin . . . .\nGenesis 1:1 simin. Hih munah bang thuman thuthuk hong kilak hiam?\nLaisiangtho in, a sangpen, athukpen, alianpen leh a baihpen kammal, a simte ading tehpih omlo thuthuk ahi hi. Ei kuate ih hi a, hihtengah banghangin ki omthei a, koi bangin piang i hiam cih dotna teng hong dawnsak hi. Hunkhat lai in Pasian hongbawl manin i omthei hi. Bangmahlo pan piang mawkmawk i hi kei hi; eima kamthu, ngiimna omlo, leitung mipilte hilhbang khawngin piangmawk zong i hi kei hi. Charles Darwin in piangmawkmawk a cihte pen Laisiangtho tawh ki lehbulh mahmah a, pawlkhatin laisiangtho tawh kituak in koihnuam uhhi.\n“Akipatcil” lai in Pasian in eite hong piangsak hi. Tua a kipatcil mapek in, Pasian omkhin zo thampek cihna ahi hi. Hunte a kipiansakma Ni, kha, kum le “nitak le zingsang” a pianma in Pasian omkhin hi. Hih kipatcilna pen, Laisiangtho mundangte’n zong panpih uh a, Pasian’ nasepna ci in sang uhhi (John 1:1-3).\nJohn 1:1–3 le Hebrews 1:1, 2 simin. Piangsakpa kua hiam? Singlamteh tung a sihna in bang khiatna nei hiam?\nLaisiangtho in, Zeisu pen Piangsakpa hi a, “na khempeuh Amah tawh kipiangsak in, Amah lo tawh kipangsak khatzong omlo” (John 1:3) ci in gen hi. Zeisu tungtawnin “Leitung a bawl hi” (Heb. 1:1, 2). Na khempeuh in Zeisu bulkip nei uh a, Zeisu in zong Alpha le Omega, a kipatna leh a tawpna ahih manin, ama patsa nakhat, a tawpdongin tangtut ding hi” (Revelation1:8; Revelation 22:13).\nPasian hong piansak a hihlam nakitheihna in bang hong lamdangsak hiam? Na upkei lehzong ngaiHsunpha in. Nang le nang nahi a, midang ahi zongin na koici muh hiam, bang hang hiam?\nNinihni (Monday) May 18\nA sawtlua nailo lai in, piansakna nite in, a taktak hihetlo, gentehna limpua leh, phuahtawm thubang liangin kigen hi. Evolution kici kikhelkhel cih upna hong laanpan kipanin, leitung a pianna dingin hun kumtampi beisak ci in um uhhi. Hih thu tawh kisai Laisiangtho in bang hong hilh hiam? Piancil sung a, piansakna nite pen, banghang in ni pen ni mahin simding kul hiam?\nGenesis 1:3–5 le Exodus 20:8–11 simin. Hih tengah “ni” pen bangtawh kizomin zang hiam?\nHebrew pau in yom a kici “ni” pen piansaklai hun khempeuhah Ni taktak mahin kizang hi. Piancilbu sungah piansakna thute in nisim Ni lobuang nidang khatpeuh gen hetlo hi. Laisiangtho a siamte pawlkhatin ni taktakin ummello a, laikungpu in ni taktak dingin a cihmawkmawk hi ci uhhi. Pasian in , huna piansak cillai panin tuamin (Genesis 1: 5) a kipsaksa ahi hi. Yom kici Ni pen “zingsang khit teh nitak” (Genesis 1:5, 8). A laimal limlim a tam hilo, khat tung bekah zanghi.\nTua ahihteh, piansakna ni sagihte pen, ni taktak mah hi a, akizom diudeu in simsuk echad (“khatna”) leh nihna thumna le li nate in zomsuk diudeu in ni sagihni dong omsuk hi. Ni kizomsuk diudeu in ni sagihni omsak hi. Hih nite kikalah huntampi omcihna peuhmah kilaklo hi. Ni sagih sung piansakna pen ni sagih taktak mah hilel hi. Pasian in thukham nambat lina a gelhlai in, ni sagihni Sabbath ni pen, piansakna ni sagih lak ah khatmah hilel cihthu zong na gelh hi.\nPiancilbu sung piansakna bek piansakna hihetlo hi. Zeisu hong kumsuk ni ciangin, “pengkul nunung hong ging ding a, mitphiatkal sungin” sih theihna pan sihtheih nawnlohna ah i kikheel ding hi (1 Cor. 15:52). Apuahphat kikna ding hun tomno bekmah hilel ahihleh a bawlcillai in, evolutionte upna bangin, kum billion simin lak kulsese ding hiam?\nNilaini (Tuesday) May 19\nSabbath le Piansakna\nTu hun ciangin, ni sagih Sabbath ni pen leitung mite le biakna mite’n nakpi takin do uhhi. Leitung kipawlnate’ hun gelna sungah ki telcian mahmah hi; Europe lamgamte in Ninihni (Monday) ni khatni hisak in, Sunday ni sagihni suaksak uhhi; Sawt nailo deuh khat in, leitung khualum tawh kisai papal thuthansak khat ah, ni sagih Sabbath pen “Jew mite’ Sabbath” hi a, leitung khualum kiamsakna dingin, tuani tawlngak ding hanthawn hi (Pope Francis, Laudato Si’, Vatican City: Vatican Press, 2015, pp. 172, 173).\nGenesis 2:1–3, Exodus 20:8–11, Maku 2:27, le Revelation 14:7 cihte simin. Piansakna hun nipi kaal le thukham 4na akizopna nakoici tel hiam? Vantungmi thumte thupuak tawh koici kizop naci hiam?\nLaisiangtho in, “Ni sagihni in Pasian in a nasep khempeuh zokhinta” (Genesis 2:2) cihi. Piansakna ummi tampi in, Pasian in piansak nasepna ah, a ni gukni in piansak nasep khawl nailo cih phawk khalo uhhi. Sabbath a piansak khit ciangin anasep azo hi. Tua ahih manin Zeisu in “Sabbath nipen mihingte’ ading kibawl a, mihing pen Sabbathni ading kibawl hilozaw hi” (Maku 2:27) cihi. Zeisu teekin Sabbath ni Pasian le A mite thuciamna seal in bawl ahih manin, atung a thupiak a pia hi. Sabbath in Hebrewte bek hilo in, mihing khempeuh ading ahihi.\nPiancil laibu sungah Zeisu in Sabbath a bawlkhitteh thu thum hong hilhlai hi. Amasa, Amah “tawlnga” (Genesis 2:2) in eite zong tawlngak ding lim honglak hi. Anihna, a ni sagihni “thupha pia” (Genesis 2:3) hi. Piansaklai in ganhingte thupha pia (Genesis 1:22) a, Adam le Eve gelzong thupha pia (Genesis 1:28) in, thupha apiak Ni pen nisagihni bekmah ahihi. Athumna, Pasian in “siangthosak” (Genesis 2:3) hi. Hih thuthumte a ngah nidang peuhmah omlo hi. Pasian in a khutmee tawh thukhamte gelh in Sabbath a bawlna le a tunga thu thumteng thukham 4na sungah helkik hi (Exodus 20:11).\nSee also ZSL 11: Galphual pan Zawhna ah\nRevelation 14:7 le Exodus 20:11 sim lecin, Sabbath thukham in, piangsakpa direct a biakpiakna a hihi. Sabbath tawh direct a kizopnate in koibangin, hunbei dong kizomsuak ding hiam?\nNilini (Wednesday) May 20\nPiansakna le Kiteenna\nHun nunung kum zalom pawlkhat sungin, mite leh kumpite mahmah in kiteenna tawh kisai thu tampi takmah lumlet uhhi. Gam tampitakte in, vanneih kibang kiteenna tawh, Pasian in pasal khatleh numei khat innkuan suakding cih thukhampen lumletgawp hi. Kiu tuamtuam pan in ngeina tawh a kitukalh thukhat hi a, kiteenna tawh kisai, pawlpi leh gam, innkuanvai tawh kisai in dotna tampi takmah omsak hi.\nGenesis 1:26–28; le Genesis 2:18, 21–24 simin. Kiteenna tawh kisai, Pasian in eite etteh ding bang lim hong hilh hiam?\nNi gukni in Pasian in , piansakna tungnungpen, mihing a piangsak hi. Pasian in mi tamna lak in thugen hi. “Eima’ lim eimah hong sun in mihing bawlni” (Genesis 1:26 ) cihi. Thumgawm Pasian sung a om a mimal simin ki itna takpi tawh, Pasian piak leitung kiteenna piangsak hi.\n“Pasian in ama’ limbangin mihing piangsakin, Pasian’ lim bangin amah a piangsak hi” (Genesis 1:27). Adam in, “hih pen keima’ guh le keima sate ahi hi” (Genesis 2:23) ci a, Adam in amah “numei” aci hi. Kiteen manin, “pasal in a nu le a pa nusia in a zi tawh kigawm a, amautegel pumkhat ahi uhhi” (Genesis 2:24) cihi.\nNu le pa sung pan a piangkhia ngiat numei le pasal in, tua bang dinmun ah omding cihteh Laisiangtho zong tel haksa veve hi. Leitungah i nu le pa masategel tungah hih thu kihilh masa pen pah a: “Pasian in , amau thupha pia a, ‘cipha in tampi pha unla, leitung dimin zo un.’”(Genesis 1:28) aci hi. Thukham 5na sungah tate tuute in Nu le Pa zahtak ding (Exodus 20:12) a cih pen zong, vanneih kibanglo kitenna lobuang tawh tangtung thei hetlo hi.\nMatthew 19:3-6 sung Zeisu’ kammalte simin. Hih munte in, kitenna dinmun le sianthona bangpeuh hong theisak hiam? Zeisu’ kammal khuavak sungah, Pasian in mawhnei mihing khempeuh hong itna phawkden in, Laisiangtho bulphuh kitenna sungah koibangin dingkip thei ding i hi hiam?\nNingani (Thursday) May 21\nPiansakna, Puukna le Singlamteh\nLaisiangtho in, a picing Piansakna, puukna, kamciam Messiah le a nunung Hotkhiatna cihte’ kizopna kip hong lakzo hi. Hih thuphamawhte in mihing hotkhiatna’ng ngiimnate’ thubulpi hong suak hi.\nGenesis 1:31, Genesis 2:15–17, le Genesis 3:1–7 simin. Pasian bawlsa a picing piansakna tungah bangpiang hiam?\nPasian in a piansaksate “hoihlua” (Genesis 1:31) ci hi. “Piansakna ki zo sitset ta… Eden zong leitungah palh zihziah hi. Adam leh Eve tegel in suakta takin nuntakna singkung zang thei uhhi. Tua apicing piansakna tungah, sihna le mawhna peuhmah themzong bang vetlo hi” —Ellen G. White, Patriarchs and Prophets, p. 47. Pasian in , Adam le Eve tungah “tua thukham singkung pan na nek peuhmah uhleh, na si takpi ding uhhi” (Genesis 2:15–17) ci hi. Gulpi in, ama’ khemna pen Pasian’ kammal tawh aki tukalh dotna khattawh kipan a “na si takpi kei ding uhhi” (Genesis 3:4) cihi. Satan in Pasian tawh kibatna pilna sangmahmah kamciam hi. Eve in um ziau lel hi.\nSee also ZSS 3: Pasian’ Sapna\nPaul in, Genesis 2:15-17 sung a Pasian’ kammal koibangin kipsakkik hiam? Romans 5:12 le Romans 6:23 simin. Hihte in, Pasian upna le kikhelkhel a pianna upna koibangin kizomsak hiam?\nLaisiangtho sungah, laikungpute in, Laisiangtho thute thuman ahihna teci panguh a muhna zaizaw zong hong musak hi. Romans 5-8 sungah, Paul in mawhna le hotkhiatna thu pulak hi: “Mi khat hangin leitungah mawhna hong-om a, tua mawhna hangin sihna hong piang hi” (Romans 5:12). Kikhelkhel a pianna upna in mihing pianma in kum awntampi paikhin ci in um uhhi. Hibang upna in, mawhna bulpi le Zeisu eite mawhna hangin hong sihna le hotkhiatna thute lumlet gawp hi. Mawhna le sihna kizom keileh, mawhna thaman zong sihna hihetlo ding (Rom 6:23) a, Zeisu zong eite a ding hong sihsak kullo ding hi. Tua hi a, Piansakna, Puukna le Singlamteh cihte in, kiptakin kizom dimdiam uhhi. Adam masa in Adam nunung (1Corinth15:45, 47) tawh kizom hi. Kikhelkhel a pianna Darwin’ upna in, Pasian’ thu-um mite pawlkhat sungah hong lutleh, a Christian upna hong suksiatsak ding hi.\nKiginni (Friday) May 22\nNgaihsutbeh ding: EGWhite, Patriarchs and Prophets sungpan “The Creation,” pp. 44–51; “The Literal Week,” pp. 111–116, in Thupiangte’n kipsakzel, etkaakpih dingte tawh, laikung laidal tawh, kampau leh thu dang tuamtuamte in behlaplap in, Piancil 1na sung a yôm pen nai 24 asawtbek ‘Ni’ taktak mah hilel cih kipsak hi. “Piancil 1na laikungpu in, ‘ni’ khat taktak mah hilel cih ding zong bangmah naphawkkha tuanlo hi” Gerhard F. Hasel, “The ‘Days’ of Creation in Genesis 1: Literal ‘Days’ or Figurative “Epochs’ of Time?” Origins 21/1 , pp. 30, 31.\n“Lungsim pilpen nangawn, Pasian’ thu makaihna omlo in leitung pilna leh genkholh thute a sinnop hangin a lungziinglel ding hi. Piangsakpa le ama’nasepte pen, mihing’pilna galkhatlam pekah omlai a: leitung ngeinate in hilhcian zolo ahih manin, Laisiangtho thute pen muanhuailo hong cihsakziau uhhi.” EGWhite, 8T p. 258.\nAtung a Ellen G. White kammalte simin. Tulai hunin ei Christainte’n zong, ama cihbang lianin, Laisiangtho sangin leitung pilnapeuh pahtawizaw in, Laisiangtho thute muanhuai a salo peuh i omkha hiam?\nKikhelkhel in piangcih upna a laan mahmah laitakin, Laisiangtho i pahtawi ding bangzah thupi hiam? Christian sungah tuabang upna neimi a omleh (Rom. 5) sung a Paul cihbangin, Zeisu’ Singlamteh le Adam’ puukna a kizopzia genpihlo ding nahi hiam?\nLaisiangtho in Pasian genkholhna ahihleh, thu-um mite’upna leh mitte kihongin, laisiangtho gen a lianzaw thute mu ding uhhilo hiam? Tua ahihleh Pasian’ thuman thutak amu Christiante khawng “lungsim kihonglo” peuh banghangin hong kici thei hiam? Aman takin cileng, Pasian umlote leh leitungna bek itte muhna in, Christiante’ muhna sangin toizaw thampek hi.\nThu-umte in Pasian’thu sungah kiptak a din laitakun, numei pasal thupeuh tawh a buaibuaite koibangin i huhthei ding hiam? Nu le pa mawhna tawh a kiman numei nu’geiah suangtum tawi temtamte bang i hih lohna’ng bangci kidop ding hiam?\nZSS 7: Mawh Maisakpa Pasian\nPrev post Pasian Umlo Khatin Jesu’ Thu Hawmsawn\nNext post Ama’ Na Sepkhopna ah Lungnopna


url: =Gengen in, Agen banglo ~ Thawn Tuang :: ZOMI DAILY\nposted on 21 October 2015 at 8:10 am Lomkholna: Article, Thawntuang\nGen gen in a taktak in a muhteh a gen na bang lo in a khitui a luang keuh keuh pa thu tawm khat sutsuk ni.\nAbraham Lincoln in khuanawl lampian khat ah innhoih mahmah khat hong lei hi. Tua a leizawh teh a sungah vanzat ding leh nek le dawn ding ki cingin koih zihziah hi cihi. Inn sunga ki sam teng a koih khitteh ama inn ah hong ciah kik hi.\nKhat vei Sila ki zuakna khat ah hong pai hi. Tua lai-ah Papi mivom innkuan khat sum tawh hong lei hi. A zuakten Abraham Lincoln tungah a ap ciangin tua Papi zong ut hetlo hi. Abraham Lincoln in paupih sese lo in pai khiatpih veve hi.\nPapi in ut hetlo pipi in zuisam hi. A zuih kawmkawm in Papi mivom pa in hong That vet in, na inn i tunteh zong na na ka sem kei ding hi. Si nuam zaw tham ung ci-in kap liang hi.\nAbraham Lincoln in paupih tuanlo in khuanawl lampian khat aa, a inn leina ah hong tunpih hi. Inn sung a lutteh Abraham Lincoln in Papi mivom pa te innkuan tunga Sila ki zuakna Laidal leh Kol te hong lak khiatsak in, “tu-in a innkuan un Sila na hi nawn kei uh aa, hih inn no mau inn hita hi. No bek na om ding uh aa, na duhduh ne in na huan ding uh hi. Sila hi nawnlo na hih manun a suakta na hita uh hi. Tu-in kei ka inn ah ka ciah ding hi”, ci hi.\nPapi zong a denlam aa, a gen phangphang hong banglo takpi in lungdamlua in a khitui a innkuan un hong lung keuhkeuh uh hi. Abraham Lincoln kiangah Papi pa in, “kei ka suan ka khak in Sila kimlai, Sila nawnlo dingin nong bawl ci-in lungdamlua in hong kap ngeungeu hi” cihi.\nGentheihna, haksatna, buaina i tuahteh kapliangin Topa tungah i ko hi. Hong paupih sese lo, ih thungetna hong dawnglo maw leh icih hun tam kha mah ding hi. A za lo hilo Nopna Lungdamna tawh zingkhua hong vaksak nuam hizaw hi. Lungkia ken ih lam-etna zah sangin hong pia nuam den Zeisu hi. Zeisu muang ni. Lungdam. Thawn Tuang (Nashville TN USA, Oct 18, 2015)\nPrevious: Tulaai Leitung Thuthang Tuamtuam Updates October 20, 2015\nNext: Mipi Kianga Ngetna – Thang Lian Pau (ZRO)\nNaak nak na cia ~ Hau Za Cin\nBrother’s & Sister’s Day


url: =Inn Sungah Humpi INDIA | December 5 ~ MUC\nInn Sungah Humpi INDIA | December 5\nAdmin 7:00:00 AM Articles, MISSION NEWS\nInn Sungah Humpi\nINDIA | December 5\nSamson Gulam Masih, 48\nGulam Masih in Pasian tawh kisai thudot hau peuh mah hi. A neulai-in a pa zui-in biakpiakna mun tuamtuamah va kihel hi. A pu, a pa uh biakna munah va pai-in pasian tuamtuamte bia-in Sunday ni ciangin biakinn ah va pai zel hi. A pa in amau pasiante bia ding maw, a nungta Pasian bia ding cih khentel zo lo hi. A laibu simnate ah Jesuh thu tampi kipulaak hi.Amau kamsangte sangin Jesuh thu tam veipi kipulaak zaw hi. Hih pen bang hang hi ding hiam, tel zo lo hi.\nA innkuanun pupa ngei-na biakna leh Christian biakna khelhkhawm uh hi. Gulam a kum hong tam zawk deuh ciangin Khristian upna zuih ding lunggulh zaw hi. Ahi zongin Khristian upna thu kanbeh, theibeh nuam hi. Jesuh mahmah a mit tawh mu nuam hi. “ Jesuh aw, na maitang kong mu nuam hi,” ci-in thungen den hi.\nTangval khat ahihna tawh inn pan khualzin khia-in khuano Chakwal hong zuan hi. Hih munah amah kia-in Lai Siangtho thusinna nei hi. A khuapihte in Khristian biakna pen deih het lo uh hi; dawi biakna zui zaw uh hi. A khuapihte in Gulam kikhelna amuh uhteh lamdangsa uh hi. A khuapihte cina khat a omleh thungetsakin amaute in damna ngah uh hi. A khuapihte in min thak khat phuah uh a, “Mi Siangtho” ci uh hi. A khuapihte un Gulam zahtak mahmah uh a, a giakna bukah nek ding an le tui va puak uh hi. A buk sungah Gulam in thungenin Lai Siangtho sim hi. Daniel leh Mangmuhna limtak sim phapha hi. Jesuh mu nuamin thungen tawntung hi.\n“Jesuh aw, na maitang kong mu nuam hi; hong kilaak in,” ci-in thungen tawntung hi.\nTua bangin a thunget nitak khat sual niin mahmah tung khatah thungenin Lai Siangtho sim a a om laitakin a omna humpi khat hong pai mu hi. Tua humpi in amah en gega hi. Gulam zong lau mahmah hi. Tua humpi kiang pan amah kihem khia hi. Tua leh aw ging khat za a, “ lau kei in. Ka khut tawh tua humpi a lu pan a mei dong zut in,”ci-in a sawlna awging khat za hi. “ Tua bangin zut ngam kei ning. Humpi in hong pet lum ding hi,” ci-in ngaihsun hi. “Keimah mu dingin thu na ngen tawntung hi” ci-in, “ Jesuh mu nuam a thungen hi zaw ing” ci-in gen hi. Tua awging in “ Jesuh in Judah limcing humpi bangin a hong kilang hi,” ci-in pulaak kik hi. Gulam in Mangmuhna 5:5 sungah humpi limcinna a sim khak thute phawk kik a, lau mahmah hi taleh a kisawl bangin a zut loh ding lah ut lo hi.\nLau kawmkawmin a khut lamto-in humpi lu tungah a khut a koih leh tua humpi tai lo hi. Damdamin a humpi tu pan a mei dong zut suksuk hi. A mei dong a zut khit ciangin humpi in a mei siing khia-in leivui honpi kia khia hi. Tua leh tua humpi in khuamial sungah mangziau hi.\nA zingsang ciangin nupi khat in an puak dingin hong pai a, humpi khekhap mu hi. A an puak lei-ah nusia-in nawhsa takin kileh kikin a humpi khekhap ka mu hi. “ Mi Siangtho pa” pet lum pet pet ding hi, ci-in a khuapihte tungah va pulaak hi. A khuapihte zong “Mi Siangtho pa “ omna buk zuanin hong pai ngei ngai uh hi. Tua buk ah hong tun uh ciangin Gulam bangmah ci lo-in om amuh uh ciangin lamdangsa-in Gulam in tua munah Jesuh thu tecipang kik hi.\nHun khat khit ciangin Gulam in Seventhday Adventist pastor khat tawh hong kimu-in tui kiphum hi. A khua Dharm Kot Bagga ah pawlpi khat hong ding khia zo hi. Gulam in tapa nga leh tanu nih nei h. 1999 kumin kum 90 pha-in si hi. A tap tum pen Samson, kum 48 hi-in, humpi tuah khak thu tawh kisai Pasian kepna tecipang kawikawi hi. Pasian in mihingte lunggulhna bangin nasem hi, ci-in Pasian hoihna pulaak hi.\nTu quarter leitungbup Sabbath School 13na sumpi in Gulam Masih tenna Amritsar ah biakinn lam nadingin kipuak ding hi.


url: =Christian nuntakna ~ Deih Tung :: ZOMI DAILY\nChristian nuntak na in leitung thu tawh ki pawl lo in hongpiang sak pa deih na tawh ki tuak a nuntak na a hihi.\nDawimangpa gam in hih leitung hi a, Pasian gam in vantung gam a hihi.\nLeitung cih kammal in Satan nasep na, tuhun pai zia tuam tuam te gen na hi thei zel a, Pasian tawh ki zom lo a,tuam om na zong a hihi.Hih in a ki langkhia a, gitloh na,paktat na leh leitung mawh na nop sak na te bek hi lo in,langpan na kha leh Khris uk na nuai a hilo mihing ukna sung pan hong piang khia Pasian leh a ma kammal thu sim loh na zong na ki hel hi. Tu hun in Satan in Pasian leh a ma mite a mathu leh a mathu khun thudik te lang pan na ding in, leitung thu tawh ki tuak a ngaih sut na,lungsim lam sin na,lung gulh na, ki uk na,puleh pa te ngei na, lai pil a nate thu sin na,khut siam na, damsak na zatui,tum theih tuam tuam,sum leh pai zek siam na,nek leh dawn piak khiat na,mipi tawh ki zop na,kampau, biak na, kimawl na,lokhawh dan siam na cih te na zang hi.\nGen teh na in Satan in zatui lam siam na zangh in a suak nai lo naungek that in dawh khiat na, lokhawh siam na zang in nuntak na a susia thei zu leh kham theih zatui bawl in,laipil na zangh in Pasian bul phuh lo mihing bek a bul phuh thu thuk ngaih sut na te up na, nek leh dawn piak khiat na zangh in Pasian thu khun te suk siat na cih hong sem ding hi.Thu um mi te phawk ding thu in mihing muh loh na ah Pasian leh a ma kam mal langpan’ kha khat om a, tua in pawl khat tung ah a na sia zaw deuh, pawl khat te tung ah a nasia lozaw deuh cih bang in hong gam tang hi.A nu nung pen ah “leitung” cih kam mal in bawltawm biak na pai zia khem peuh,Laisiangtho tawh ki tuak lo khempeuh leh a leitung thu pai , vot lah vot lo, sa lah sa lo Christian pawl pi te leh kipawl na te zong huam lai hi.\n1. Satan in tulai tak leitung pasian a hihi.A mah sang in aneuzaw kha gilo hon pi tawh Satan in hih lei tung hong uk hi.\n2. Satan in gam ki uk na, pu leh pa te ngei na,sum leh pai zek siam na leh biak na ngei nate sung ah leitung bup gawm khawm in, tua thu te in Pasian leh a mami te a galbawl na ding in van zat hi a,hih thu te in leitung git loh na a pho lak Pasian thu man thu tak tungah ki nga lo in nial uh hi.\n3. Leitung leh a dik a maan pawl pi in a ki tuam khen khiat mihon nih a hi uh hi. Leitung in Satan uk cip na nuai ah om a,pawl pi a hih leh Pasian neih sa a hihi.Hih thu hang in thu um mi te in leitung thutawh a ki khenkhiat ding uh ki samhi.\n4. Thu um mite in leitung ah gamdang mi te leh khualmi te a hi uh hi.A maute in leitung mi te kiang pan pai khia in, leitung mite bang in om lo,leitung nuntak zia bang in nung ta lo in, lei tung it lo in,leitung a zo te hi uh a, leitung gitloh nate mudah in, leitung thu lam ah misi hi in leitung thu pan a suak ta te hi uh hi.Leitung it na in Pasian tawh kilawm tat na ninsak a,khanuntak na siat na hong tun pih hi. Leitung leh Pasian it khop ding pen a piang thei lo thu a hihi.Leitung ih cih ciang in leitungtawh ki lawmtat khop na nei in leitung manphatna, lunggulhna, paizia leh nopsak na cihte tawh kipum khat na hi a,Pasian a langpan’ nate leh thu te sung ah nop sak na cih na a hihi. Ciap teh ding thu in “Leitung” leh “Leitang” cih kam mal te a khiat na ki bang lo a, Pasian in a ma pian sak leitangleh nate, mualte,singkung lopa te it ding kham lo hi.\n5. Mawhna nei leitung mi te in Pasian agal bawlna uh namthum in kilang khia hi. “Pumpi deihgawhna” in a siangtho lo lunggulh nate leh mawh na tawh kizom nopsak nate,cileh sa deih na lung kim sak na cih te ki hel hi. “Mittang deihgawhna” in Pasian khaam nate ah hong zol in mit hongla nate en’ na, deih gawh na hi a, mawhna lunggulhna hong nei sak nate cihna a hihi.Tuhunciang in hih deihgawhna sung ah limhoih lo te, ngongtat nate,mipi mai ah ki lahkhiat na mun leh TV sung a paktat na, Pasian zahtak loh na,lim hoih lo, laibu hoihlo tuam tuam te etna tawh gualnop bawl nopna te zong ki hel hi. “ Tu in a hih leh note na ki phatsak na uh ah na ki sa thei uh hi”cih kam mal in kiphatsak na lah na hi a, Pasian pen Topa in sanglo a, a makammal zong a thu pi pen in asang lo,a mah leh a mah a kipah tawi mi a hihi. Hih in amah bekkithu pi sak a, amah leh amah kipah tawi in,a mah bek ki lap toh nop na lung sim a hihi.\n6. Thu um mi te in leitung ah gitlohna sung ah aom mite tawh ki zom het loin,mite bawl mawhna te ki langtang in thukhen in, amau te in leitung khuavak leh leitung ci hi ding uh a, khris kiangah tut pih na ding a han ciam dinguh ki sam hi.\n7. Khristian tak tak te in leitung mite tungpan in buaisakna,muhdahna,bawlsiatna,gimnate thuak ding uh hi. Leitung zol na te zangin Satan in Khristian te sung a om Pasian piak nuntak na susia ding in hanciam tawn tung hi.\n8. Leitung nate in tawm vei sung bek kimang ding a, Pasian in tuate susia dinghi.Tu nangawn in leitungna te a manthan laitak a hihi.\nEtkak na: Laisiangtho\nPrevious: ZAM Thupuak :: 17 January 2016\nNext: Malaysia gamsung ah ISIS migilo khat thau tawh kiman


url: =Bawngkuang sung aa Naungek - Zomi Adventist Innkuan\nKa neu lai-in ka pu te’n bawng khawi iin ka u te tawh ka cinh sak thei zel uhhi. Zingsangin bawng te gamlak lono na mun ah va khah iin gamla a pai lohna ding uh leh vaimim kiciinhna lo lai khawngah a pai lohna dingun ka vil ka cing uhhi. Nitak ni ong kaii in thangmual ong liap kuan ciangin bawng teng khawm in inn lam zuan in ka hawl kik uhhi. Bawng te inn ka tunpih uh ciangin ka pu in tuilum na suang aa tua sung ah vaii (vaimim sukna vaii, vaimim haawng) leh cii hel in tua tui bawngkuang a ki ci sing luang gol khopkhat a ki suiikuak sungah ka sunng uh aa bawngtui ka pia uhhi. Tua bawngtui piakna kuangsung mah ah beehawng (bee lii leh bee lawi hawng keu) te pia in bawng te in lim sa mahmah uhhi. Tua bang in ka neu lai in bawngkuang ka zang uhhi.\nKa pa in nitak lum a ka ihmut kuan ciangin tangthu ong gen thei zel aa, den aa ka gen bawngkuang thu zong ong gen thei zel hi. Ka pa’ ong gen bawngkuang sungah bawngtui, buhtuu leh be hawng tampi tak ki koih iin bawng te anpiakna dingin ki zang kha ding hi. Ahi zongin ka pa in a lamdang khat ong gen aa tuma kum 2000 val lai-in leitung mi khempeuh ih mawhna pan ong honkhia iin, nuntak tawntungna ii ngah theihna dingin khua dam hun nitak khatin Bethlehem khua tua bawngkuang sungah ei te’ aa ding naungek khat suak iin hong ki sial hi ci in hong gen hi.\nSee also Zo Phualva Thupuak Vol 07, Issue 26\nBawngkuang sungah ei te’ hong hon dingpa ki sial cih ka zak ciangin lamdang sa in ka theih ngei bawngkuang sung ahih leh bawngtui piakna leh anpiakna hi mawk ahih manin siang hetlo aa baal kei mai hi. Tua sungah naungek kisial ding cih pen Zomi khuata khat aa nungta khat aa dingin zong ngaihsut hak ka sa mahmah hi. Ahi zongin banghangin tua bawngkuang sungah naungek Zeisu ong ki sial aa banghangin tua mun hi sese hiam ci in ka thei nuam mahmah hi.\nLuke 2: 7 “Zintun’na ding mun dang khempeuh mi dim khinta ahih manin ganbukah tung uh a, a tacil ahi ta pasal khat nei-in, puan tawh tunin gan annekna kuang sungah a sial hi.”\nTua hun laitak in Rome Emperor ahi Caesar Augustus in ama ukna sung a mi phazah thei nuam ahih man in misimna nei dingin mi khempeuh thupia aa Cyrenius pen Syria gamuk ahih laitak hi aa mi khempeuh amau khua ciat ah pai in min zasian a pia dingin sawl uhhi. Joseph in tenpih dingin zuthawl a piaksa ahih manin Mary tonpih iin David khua ahi Bethlehem ah min zasian pia dingin pai uhhi. Tua hun Bethlehem a om sungun Mary nau suah hun hong tungta ahih manin nau ong suak hi. Nausuahna ding mun leh giahna ding mun omlo, mi khempeuh dim khin ta ahih manin amau aa ding a akiphal, a awng ganbuk sung ah ong tunguh aa Zeisu gan-annekna-kuang sungah hong sial uhhi.\nZeisu leitung ah ong suah lai in mi te in Gumpa leh Honpa ding ahih lam na thei henla, Bethlehem khua mi te in nuntak tawntungna hongpia dingpa, mawhna pan hong honkhia dingpa ahih lam thei khol hi zen leh tua khua sung aa om Hotel hoih penpen, lupna nuam penpen ah a kisial dingin mun pia nuam ki tuh kha mai dingin ka lam en hi. Zeisu ong suahna ding leh a ki sialna dingin Ganbuk sung a gan-annekna-kuang (bawngkuang) sung bek mah na awng zen hi. Immanuel ahi Pasian ami te tawh ong om khawm dingin ong pai hi na pi in, bawng te tawh om khawm ding, bawng-annekna-kuang sungah ki sial ding ciang bek in mi te in mun na pia uhhi.\nSee also Sunday ni a Dawr khak lemlou\nZeisu tuni in mihing te lungsim sungah hong suak kik nuam hi. A tatkhiat mi te tawh hong om khawm nuam aa “Immanuel” ahi “Pasian ei tawh ong om khawm” dingin Zeisu in tuni ei mimal khat ciat ih lungsim khongkhak hong kiu in zintung dingin hong ngen hi. Tuni in na nuntakna khuadam sa in vot in lungleng ki sa in na om hiam? Zeisu in na nuntakna ah ong khualum suah ding, nuntakna thak ong pia nuam in zintung ding na lungsim khongkhak hong kiukiu hi. Na hon sawm hiam? Ahih kei leh Bethlehem khua aa Zeisu a suah lai mah bangin na lungsim sungah midang te dim khin ta hiam? Hauhnopna, gualnopna, zu le sa, zaliatnopna te, pilna siamna te, leitung na te tawh na lungsim ki dim khin ta iin Zeisu aa dingin bawngbuuk sung bek mah na awng sak kha hiam?\nBawngkuang sung aa ki sial naungek tuni in lungsim sung aa ki sial, lungtang nuntakna sungah a nungta naungek, a vot khuadam a keu nuntakna ong khualum sak, nuntakna hongpia naungek ih suaksak tek ding in tuni in Zeisu nungzui a ki ci ei Zomi te itna leh lainatna tawh kong zawn nuam hi. Leitung a deih mi te tung ah nopna om ta hen a cih mah bangin ih Topa Immanuel Pasian ei a deih mi te tawh hong om khawm henla, ih lungsim sung ah teeng in a tawntungin lungnopna tawldamna leh itna hong guan suk tek ta hen. Amen!\nEite Ih Ki-ap Zah Ciangciang\nInfants and Alcohol\nAdventists Celebrate the Success of Health Initiative in Inter-America\nPrev post ZSS 10: Topa Bia\nNext post MSS 11:\tSupding Omlo


url: =Thai gamsung numei agol melhoih kidemna ah 105kg apha khatin akhatna ngah :: ZOMI DAILY\nThai gamsung numei agol melhoih kidemna ah 105kg apha khatin akhatna ngah\nposted on 2 April 2018 at 3:06 pm Lomkholna: News, Sawltak, Thailand, World\nThai gamsung ah numei athau agol theithei kidemna neithei zelzel uh a, tuapen “Jumbo Beauty Queen” ci’n minvawh uhhi. Tukum 2018 kum aiding inzong numei athau agol melzong asialualo kidemna pen abeisa February khabeikuan in Nakhon Ratchasima Province sungah nei uhhi.\nTualai ah Jumbo Beauty Queen pahtawina angahkhia pen numei agihna 105 kg aphakhat ahihi.\nTua Jumbo Beauty Queen kidemna ah akhatna angahnu pen amin Kwanrapi Boonchaisuk kici a, kum 29 aphakhin khat ahihi. Tuanu pen kumpi ulian Industry Minister asemngei Prasert Boonchaisuk ii tanu ahihi.\nTua numeinu in melhoih kidemna Pageant ah akiheltheih pen angtang mahmah in, ka thauluatna Obesity pen anawngkai khatin ka ngaihsun ngeikei hi ci’n genkhia hi. Ka melpuak leh ka omzia Personality ahi zongin, ka maitaina leh mitawh kaki kholhtheihna Friendliness cihte’n akhatna hong ngahsak hidinghi ci’n kipaktak in genkhia hi.\nTuaban ah kapumpi aomzia, aphacia pen kadeih a, kakipak mahmah hi ci’n Kwanrapi Boonchaisuk in lungkimtak in genkhia ziahziahlel hi. Amahpen Nakhon Ratchasima khuasung ah aomkhat hi a, mohbawlna Bakery Shop khatzong aneikhat ahihi.\nVideo: A 105kg woman has been crowned Jumbo Beauty Queen at a colourful pageant over the weekend in Nakhon Ratchasima province\nNumei athau tepen bangmah lungkialo in, eileh ei kimuanna Self-confidence neihding leh bang semthei ing cihpen kimuan mahmahding thupi hi ci’n thapiakna neikhia hi.\nHih Jumbo Beauty Queen kidemna alutding tepen atawmpenpen agihna 80kg aphakloh phawmawhsak uhhi. Tukum akhatna angahnu pen Thai sumin 10,000 baht ($420) leh Trophy cihte pahtawina pia uhhi. Tuaban ah nahtang “Banana” zong pia uhhi 🙂\nFirst Runner-up pen Kamonwansiri Thanasiriprasert akici khatin ngah a, pahtawina Thai sum 7000 baht leh Trophy kipia hi. Second Runner-up pen Patcharaporn Tianphu kici khatin ngahin, pahtawina Thai sum 5000 baht leh Trophy khatmah kipia hi.\nMore: Myanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah\nEizong athau agol athacing kidemna khawng khatveivei bawlzelleng bang acidiam? Ahih keileh ih Zolia te “Jumbo Beauty Queen” kidemna ah paisakleng….. Sawltak #zomidaily\nPrevious: Yangon ah tuibuahpawi Thingyan Festival sungteng Security khauhsakding\nNext: India, Kashmir sung buaina hangin misi 16 phakhinta\nComputer zangin, na mit dawmin\nZAM Thupuak :: 01 Jul 18 (UNHCR ah lungphona kinei)


url: =Singapore hawkguam sungah setbing apaihsak nupa te kimanta :: ZOMI DAILY\nposted on 25 November 2017 at 11:45 pm UTC+9:30 Lomkholna: News, Sawltak, Singapore, World\nSingapore gamsung ah nupa kopkhat in oBikes akici setbing “Bicycle” te lamgei ah akikoih pen hawkguam sungah paihsuksak citciat uhhi. Tuabang in hawkguam sungah apaihsak laitak pen midangkhat in namukha citciat ahih manin, Video nazaihsim pah a, tua Video pen nungsungteng Social Media ah ki thehzak in, agamtatzia uh lamdang kisa mahmah hi.\nTua hawkguam sungah Bicycle apaihsak tepen nupa hi uh a, tuabang in agamtatna Video uhpen Tuesday (Nov 21) ni in hongki khahkhia ahihi. Viral Video sungah asuahkhiat ciangin amauzong ki bucipthei nawnlo in, Friday (Nov 24) ni in Bukit Merah East Neighbourhood Police Centre ah amauleh amau ki apkhinta uh cih kiza hi.\nSingapore Police te genkhiatna ah tuate nupa pen apapi kum 37 aphakhin hi a, azi pen kum 36 aphakhin cihi.\nAzenzen in thu akisitna panin amawhna kiciantak in akitheih leh tua anupa un agamtatna hangin thong kumkhatbang kiatheiding cimawk hi.\nTua oBike kici setbing kikawmtheih nadingin avaihawm Company te’nzong tua Viral Video amuhkhak uhciangin, tuabang in amau neihsa oBike te akipaihsak lungkimlo in Police Report bawl uh cihi.\noBike pen Singapore gamsung ah tukum April khasung in Official in aki Launch, akipankhia ahihi. Tuazawh ciangin Malaysia leh Australia gamsung ahzong ki Launch behtoto hi. Singapore gamsung ah aki Launch zawh April kha panin tuciangciang hih oBike te bawlsiatna leh buaina “Vandalism & Abuse” tuamtuam piangzel a, akigawm in 5 veibang Police Report kibawlkhin cih kiza hi.\nVideo: Couple caught tossing oBikes into drain have turned themselves in to police\nMore: Singapore, Yishun vengsung Public Area ah numei khatleh pasal khat omkhawm\nPrevious: Naupang kum 8 khat anu in tawng ahih manin inntungpan tuakin si\nNext: Midangte thukhen nopkasak hangin keilekei kaki mawhsak nuamkei hi


url: =Zo vontawite laitual lenna Swe-tui vangkhua – 4 :: ZOMI DAILY\nposted on 22 July 2016 at 7:00 am UTC+9:30 Lomkholna: Article, Suangkhenpau\nThucin thutang – Banghangin Noble Peace Prize pen Olso ah kipia se hiam? Alfred Noble(1833-1896) ih cih pen Dynamite a bawlpa hi a, lampi leh lei bawl nading-aa a ngaihsut ahi hi. Ahi zongin ama deihna sanginkido nading kithah nadingin kizang zawmawk hi. Tua hi a, hih Noble prize pen Physics, Chemistry, Medicine, Literature leh Peace tawh kisai leitungah a madawk pente khatta a kipia ahi hi. 1895 kumin a phuat hi a, 1901 kum ciangin piak kipan hi. A cil lamin Sweden gammite bek piak ding cih hi mah taseleh tu-in leitung khempeuh pankitengkhia in kipia hi.\n1968 kum ciangin amah phawk nading deihna tawh Economics lam zong piak dingin kikhensat hi. 2009 kumin Noble prize khat ciangin US§ 1.4 million kipia hi. Stockholm khuapi Concert Hall ah kum sim December 10 (ama sih ni phawkna) ni ta-in minphatnate kipia aa, City Hall ah an kinekpih hi. Minphatna ngahte in amau ngahnathu tungtawnin lecture pia hamtang uh hi.\nNoble Peace Prize pen Sweden gamah kipia lo-in Norwayte’ khuapi Oslo ah kipia hi. Bang hang hiam cih leh 1814 pan 1905 dong Sweden gam leh Norway gamte gamkhat-aa aomna uh phawk nading ahi hi. Sweden gammi 29 in Noble prize ngahngei khin hi. Kawlgam panin Aung San Suu Kyi in 1990 kumin ngahngei hi.\nKhualum khuavot tehna Celsius ih cihcih zong Swedes gammi ni kha aksi lam pilna nei (astronomer) Anders Celsius( 1701-1744) ii min paulap in a kilo ahi hi. Tui pen 0 degre Celsius ah khal aa, 100 degree Celsius ah so hi.\nUppsala University ih cih pen 1477 kumin kiphut aa, Scandinivian gamte lakah university a masa pen ahi hi. Lei tungah a minthang mahmah sang khat ahi hi. Ei mite lakah Lian Hmung Sakhong in tua panin Religion and Politics cih tawh Ph.D ngah hi.\nKimawlna lamah tu laitakin AC Milan aa sui Zlatan Ibrahimovic (bawling), Charlotte Kalla(skiing), Robin Söderling (tennis) Nicklas Bäckstrom (ice hockey) leh Sarah Sjiötroöm (tui pek) cihte minthang thei mahmah uh hi.\nLeitungah UN thuzeekpi semte lakah a minthang mahmah Ghanna gammi Kofi Annan ii zi nihna Nane Marie Annan (a min masa Nane Lagergren) zong Sweden mi hi aa, lawyer khat ahi hi. Ta khat nei uh hi. A zi masa ahih leh Nigerian-te Titi Alakija hi aa, tua nu tawh tapa khat leh tanu khat nei uh hi.\nPuan ih silh ciangin a kihong thei a kikhak thei dingin zit kisam hi. Tua bawlpa Gideon Sundbäck hi aa 1900 kim a a bawl ahi hi. 1914 ciangin USA gamah peem hi. 1970s ciangin sik zit kibawlthei ta hi.\nMarcus Samuelsson a kicipa pen 1970 kumin Ethiopia gama suak hi a, kum thum a phak in Swedish nupa khat in la hi. Tu laitak an huan siam-in leitung ah minthang aa, President Barack Obama in zum min tawh nitak an a nek masak ni in anhuanpa ahi hi.\nLeitungah la lamah a minthang mahmah I cih ABBA i cihte zong Sweden-te hi a, Mangpau pau lo gamte lak pan mangla tawh leitungah a minthang masapente hi aa, 1972 kumin Stockholm khuapi ah kiphuan hi. A phuan lite: Anni Frid “Frida” Lyngstad, Bjorn Lelvaeus, Benny Anderson leh Agnetha Fa Itskog ahi hi. Lyngastad leh Benny a kiteng hi aa, a lawmte gel zong a kiteng ahi hi. Kamsiatna tawh kikhenkik citciat uh hi.\nLeitungah a minthang mahmah motor Volvo leh galvanleng lam a bawl Saab cih company-te pen Sweden gam pan ahi hi.\nIh Khristian labu sungah a tulmawh a ngaih vangvang den Nang Na Lian Hi (How great thou art) cih la pen Sweden-te pawlpisia Carl Boberg (1859-1940) in 1886 kumin a phuah ahi hi. Sweden la-in , “ O Store Gud,” kici hi.\nGamdang a pai penna uh Thai gam hi.\nNanthan Soderblom (1866-1931) pen World Council of Churches a pian theih nading aa, a hanciam mahmah khat ahi hi. WCC pen 1948 kum in Amsterdam ah a kiphut hi a, tua a pian nadingin 1910 kuminInternational Missionary Conference pen Edinburgh ah a kibawl ahi hi. Hih IMC pen William Carey in 1810 pek aa Cape Town ah bawl dingaa a pulak hi a, mitampite in zahpih ahih manin kibawl theilo aa, kum 100 a cin khit ciangin kibawl thei panhi.\nTua IMC a kibawlkhit cianginFaith and Order cih leh Life and Work cih Commissions kiphut aa, 1925 kumin hih Nanthan Soderblom in Life and Work a phuankhiapa ahi hi. Tua Faith and Order leh Life and Work kigawmin 1948 kumin World Council of Churches a piang ahi hi. Nathan Soderblom pen Archbishop of Sweden sem ngei hi. Noble peace prize zong ngah hi. Suang Khen Pau\nPrevious: Mihaute’ Hauh dan thusim (3) ~ Mungpi Khupson\nNext: Khoppi leh Seminar paina ~ Rev. Khup Za Go